Samun RM3 juta, polis rakam keterangan perakam video, 7 lain

KUALA LUMPUR, 5 Safar 1442H, Rabu – Polis merekodkan lapan keterangan saksi berhubung kes samun kenderaan pacuan empat roda, barang kemas serta wang tunai bernilai lebih RM3 juta yang berlaku di Lebuhraya Besraya berhampiran Sungai Besi di sini petang semalam.

Ketua Polis Daerah Brickfields ACP Zairulnizam Mohd Zainuddin @ Hilmi berkata lapan saksi yang diambil keterangan termasuk daripada seorang saksi yang merakam video kejadian itu dan menyebarkannya ke media sosial.

“Kes samun kira-kira 3.35 petang berkenaan melibatkan kerugian sejumlah RM67,000 wang tunai, barang kemas bernilai RM3 juta beserta sebuah kenderaan jenis Toyota Hilux,” katanya kepada Bernama malam ini.

Tanpa mendedahkan perincian lanjut tujuh saksi yang lain, beliau berkata saksi yang merakam kejadian berkenaan merupakan seorang pemandu e-hailing dan hanya merakam kejadian tanpa menghubungi pihak polis bagi mendapatkan bantuan.

Sehubungan itu beliau menyeru orang awam agar terus menghubungi pihak polis jika melihat sebarang kejadian jenayah yang berlaku dan bukan hanya menyebarkannya di media sosial.

“Tindakan seperti itu hanya menyebabkan penjenayah sempat melarikan diri atau perkara lebih buruk boleh berlaku di luar jangkaan,” katanya.

Hari ini, Bernama melaporkan seorang jurujual emas dan rakannya berdepan detik cemas apabila dirompak tiga lelaki bersenjatakan parang di lebuh raya berkenaan.

Kedua-dua mangsa dalam perjalanan mengedarkan barang kemas di sekitar Kuala Lumpur itu dihalang tiga lelaki menaiki dua kenderaan jenis Toyota Hilux berwarna hitam, yang kemudiannya memecahkan cermin kenderaan, menyamun dan membawa lari kenderaan terbabit.

Mangsa yang masing-masing berusia 47 dan 21 tahun yang tercedera akibat terkena serpihan cermin kenderaan itu ditarik keluar daripada kenderaan dan ditinggalkan di tepi lebuh raya berkenaan.

Zairulnizam berkata kes itu disiasat mengikut Seksyen 395/397 Kanun Keseksaan iaitu rompakan bersenjata dan berkumpulan.

Polis turut menemukan kenderaan pacuan empat roda yang dilarikan itu dalam keadaan terbakar di kawasan Damansara. – Bernama


Jawi diarah siasat perhimpunan promosi LGBT

BANGI, 21 Syaaban 1444H, Selasa – Sebarang usaha mempromosi dan menormalisasikan gaya hidup songsang yang bercanggah dengan nilai Islam serta fitrah insan sama sekali tidak boleh diterima.

Sehubungan itu, Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar mengarahkan Jabatan Agama Islam Wilayah Persekutuan (Jawi) bekerjasama dengan Polis Diraja Malaysia (PDRM) menyiasat perhimpunan ‘Women’s March Malaysia 2023’ di ibu negara, baru-baru ini.

Beliau berkata, tindakan itu diambil selepas menerima laporan serta maklum balas masyarakat berkaitan perhimpunan dan perarakan di hadapan Kompleks Sogo dan Dataran Merdeka, Kuala Lumpur, pada Ahad.

“Selaku pihak berkuasa agama di Wilayah Persekutuan, Jawi tidak akan berkompromi dengan sebarang perbuatan yang bertentangan dengan ajaran Islam serta undang-undang yang sedang berkuatkuasa.

“Jabatan Perdana Menteri (Hal Ehwal Agama) ingin menasihatkan semua pihak agar akur dan menghormati kedudukan Islam seperti yang termaktub dalam Perlembagaan Persekutuan,” katanya dalam kenyataan, hari ini.

Terdahulu, tular di media sosial Twitter dengan tanda pagar #WomenMarchMY yang menunjukkan beberapa foto aktivis perarakan berkenaan mengangkat bendera LGBTQ di Kompleks Sogo, Kuala Lumpur.

Slogan ‘Imagine if men are disgusted with rape as with periods’, ‘Child not pride’, ‘Trans woman are woman’ dan ‘Police your behaviour not my body’ jelas terpampang pada plakad di dalam perhimpunan itu.

Perarakan itu dipercayai ingin membawa suara menuntut perubahan kepada dasar dan undang-undang Malaysia.

Antara tuntutannya adalah gaji yang sama seperti lelaki, pengakhiran kepada perkahwinan kanak-kanak, dan perlindungan sosial untuk ‘semua jantina yang tertindas’ — yang merupakan sebahagian daripada sembilan tuntutan mereka.


Najib ke mahkamah esok selepas dua hari di penjara

KUALA LUMPUR, 26 Muharam 1444H, Rabu – Bekas Perdana Menteri, Datuk Seri Najib Tun Razak dilaporkan akan hadir di Kompleks Mahkamah di sini esok bagi menghadiri perbicaraan kes penyelewengan dana 1Malaysia Development Berhad (1MDB).

Kes itu melibatkan pengubahan wang haram dana berjumlah RM2.28 bilion yang akan dibicarakan di hadapan Hakim Mahkamah Tinggi, Datuk Collin Lawrence Sequerah.

Kehadiran Najib itu akan menjadi kemunculan pertamanya selepas dua hari menjalani hukuman penjara di Penjara Kajang.

Manakala pada Jumaat ini, Najib sekali lagi akan dibawa ke Mahkamah Tinggi untuk menghadiri perbicaraan kes meminda laporan audit 1MDB bagi mengelakkan dirinya dikenakan tindakan undang-undang, lapor akhbar tempatan.

Selain kes tersebut, Najib masih mempunyai dua lagi kes yang masih belum berjalan iaitu kes pengubahan wang haram membabitkan RM27 juta dan kes membabitkan Najib dan bekas Setiausaha Perbendaharaan, Tan Sri Mohd Irwan Serigar Abdullah yang didakwa atas enam pertuduhan pecah amanah harta kerajaan berjumlah RM6.6 bilion.

Pautan berkaitan:


Elak tutup sekolah berpanjangan, WHO saran rutin ujian saringan COVID-19

GENEVA, 22 Zulkaedah 1442H, Sabtu – Pertubuhan Kesihatan Sedunia (WHO) menyarankan ujian saringan COVID-19 dilakukan di sekolah – walaupun tiada kes dikesan – untuk mengelakkan kaedah pembelajaran secara dalam talian berpanjangan.

Ujian saringan COVID-19 di sekolah sebelum ini hanya disarankan jika terdapat kes jangkitan, tetapi WHO percaya ujian Reverse Transcriptase-Polymerase (RT-PCR) perlu dilakukan walaupun tiada gejala dalam kalangan pelajar dan kakitangan sekolah.

Pengarah WHO bagi Eropah, Hans Kluge berkata, langkah itu adalah penting dan membantu kerajaan dalam menurunkan kadar jangkitan serta mengelakkan penutupan sekolah berpanjangan.

Katanya, penutupan sekolah akibat pandemik COVID-19 secara jelas memberi kesan teruk kepada sistem pendidikan, sosial dan kesihatan mental pelajar.

“Kita tidak boleh membiarkan wabak ini mengganggu pendidikan dan perkembangan anak-anak,” kata Kluge yang berulang kali meminta negara-negara Eropah menangani isu penutupan sekolah dan kesan pembelajaran secara jarak jauh.

Bagi agensi Pertubuhan Bangsa-Bangsa Bersatu (PBB) itu, penutupan sekolah dianggap sebagai langkah terakhir apabila terdapat kes jangkitan yang tidak boleh dikendalikan dengan cara lain. – Agensi


Calon SPM 2022 tidak duduki peperiksaan boleh ikuti kursus TVET

IPOH, 2 Zulhijjah 1444H, Rabu – Calon Sijil Pelajaran Malaysia (SPM) 2022 di Perak yang tidak hadir menduduki peperiksaan berkenaan dipelawa menyertai kursus berasaskan kemahiran Pendidikan Teknikal dan Latihan Vokasional (TVET).

Pengerusi Jawatankuasa Pendidikan, Pengajian Tinggi, Belia dan Sukan negeri, Khairudin Abu Hanipah berkata, bagaimanapun ia terpulang kepada kehendak individu tersebut dan tidak ada sebarang paksaan.

“Apabila mereka tidak menduduki SPM, kerajaan negeri dan Persekutuan sentiasa memberi ruang dan peluang untuk mereka mengikuti kursus TVET bagi memperbaiki pencapaian akademik mereka.

“Ini kerana apabila mereka mempunyai kemahiran tertentu, mereka boleh mencari peluang pekerjaan berdasarkan kemahiran yang ada,” katanya kepada pemberita selepas melancarkan Program 3R (Read, Record and Reward) di Perpustakaan Awam Dato’ Seri Husni di Chemor di sini, hari ini.

Sabtu lepas, Khairudin dilaporkan berkata seramai 1,106 calon SPM 2022 di negeri itu tidak hadir untuk menduduki peperiksaan berkenaan antaranya mereka sudah bekerja atau hilang minat meneruskan pelajaran.

Sementara itu, Khairudin berkata jumlah guru yang memohon untuk bersara lebih awal di negeri ini lebih ramai berbanding mereka yang bersara wajib, namun setakat ini pihaknya tidak mempunyai statistik mengenai perkara itu.

“Antara faktor menarik guru bersara awal ialah mereka tiada lagi tanggungan kerana anak-anak telah tamat belajar dan telah bekerja selain guru terbabit tidak boleh menguasai atau mengikuti perkembangan sistem pendidikan yang sentiasa dinamik,” katanya.

Menurut Khairudin tindakan guru memilih untuk bersara awal memerlukan kajian secara mendalam kerana mereka yang telah lama berkhidmat memiliki kemahiran dan kepakaran tersendiri.

“Sebagai contoh, jika guru itu hebat dari segi Pengajaran dan Pembelajaran (PdP), kejurulatihan dan kemenjadian pelajar, guru itu ada kepakaran.

Kementerian Pendidikan (KPM) memaklumkan guru Bahasa Melayu dan Bahasa Inggeris antara paling ramai yang memohon bersara awal sejak dua tahun lepas.

Menteri Pendidikan, Fadhlina Sidek dilaporkan berkata berdasarkan rekod, bilangan Pegawai Perkhidmatan Pendidikan (PPP) yang memohon persaraan pilihan berdasarkan enam opsyen utama tertinggi adalah Bahasa Melayu iaitu 2,862, Bahasa Inggeris (1,146) dan Matematik (1,015).

Fadhlina berkata ia diikuti guru Pendidikan Islam (755), Sains (629) dan Sejarah (483) manakala bagi 2023, kelulusan permohonan bersara pilihan masih dalam pertimbangan pihak agensi pusat. -Bernama


Individu Islam tidak boleh jadi pertikaian perkahwinan bukan Islam

PUTRAJAYA, 26 Rabiulakhir 1443H, Rabu – Mahkamah Persekutuan dalam keputusan majoriti 2-1, memutuskan individu beragama Islam tidak boleh dinamakan sebagai pihak dalam pertikaian perkahwinan yang melibatkan pasangan suami isteri bukan Islam di Mahkamah Sivil.

Ketua Hakim Negara, Tun Tengku Maimun Tuan Mat ketika menyampaikan keputusan majoriti panel tiga hakim berkata, Seksyen 3(3) Akta Memperbaharui Undang-Undang (Perkahwinan dan Perceraian) 1976 (LRA) dengan jelas memperuntukkan bahawa umat Islam dikecualikan daripada permohonan LRA.

Bagaimanapun, Hakim Tengku Maimun berkata, undang-undang itu terpakai terhadap mualaf Islam dalam kes melibatkan pasangan bukan Islamnya memfailkan petisyen selepas bekas pasangan memeluk Islam iaitu selepas perkahwinan sivil mereka.

Beliau berkata, tujuan LRA itu bukan sahaja untuk mengawal perkahwinan dan perceraian orang bukan Islam, malah ia juga sebagai pemisah undang-undang berasingan bagi orang Islam dan bukan Islam di negara ini.

“Ini adalah berdasarkan Perkara 121 (A) Perlembagaan Persekutuan mengenai prinsip pemisahan bidang kuasa di antara Mahkamah Sivil dan Mahkamah Syariah.

Keputusan majoriti itu yang disokong Hakim Mahkamah Persekutuan Datuk Seri Mohd Zawawi Salleh, mahkamah menolak rayuan yang dikemukakan oleh seorang wanita yang identitinya tidak didedahkan.

Bagaimanapun, Hakim Mahkamah Persekutuan Datuk Nallini Pathmanathan yang turut sama bersidang, membuat penghakiman menentang.

Kes hari ini berkaitan rayuan oleh seorang wanita berhubung permohonan undang-undangnya untuk memasukkan seorang wanita sebagai responden bersama dalam petisyen perceraian yang difailkan pada Julai tahun lepas di Mahkamah Tinggi terhadap suaminya, mendakwa perkahwinannya musnah selepas suaminya membuat hubungan sulit dengan wanita Islam itu.

Mahkamah Tinggi memutuskan bahawa individu Islam boleh dinamakan sebagai responden bersama dalam petisyen perceraian dan bukannya dalam perpisahan kehakiman dan oleh itu mahkamah tidak mempunyai bidang kuasa untuk mengecam responden bersama bagi ganti rugi di bawah Seksyen 58 LRA. – Bernama


Pesawat Sriwijaya Air hilang dari radar?

JAKARTA, 25 Jamadilawal 1442H, Sabtu – Pesawat komersial Sriwijaya Air, SJ182 yang dalam penerbangan dari Jakarta ke Pontianak, Indonesia dilaporkan hilang dari radar pada Sabtu, lapor portal CNN Indonesia.

Pesawat tersebut dilaporkan terputus hubungan ketika melalui daerah Kepulauan Seribu, Jakarta.

“Konfirmasi hilang kontak dan saat ini masih diselidiki,” kata Pengurus Cawangan Komunidkasi PT Angkasa Pura 2, Haerul Anwar ketika diminta pengesahan.

Belum dapat dipastikan jumlah penumpang dan krew dalam pesawat berkenaan.

Berdasarkan flightradar24, pesawat Sriwijaya Air laluan Jakarta-Pontianak itu bertolak dari Bandara Soekarno-Hatta, Tangerang, Banten pada jam 2.36 petang waktu Indonesia Barat dan sepatutnya tiba di destinasi pada jam 3.15 petang.


Erdogan ikrar jadikan Turkiye pusat tarikan global

ANKARA,25 Ramadan 1444H, Ahad – Presiden Turkiye, Recep Tayyip Erdogan berikrar menjadikan negaranya sebagai ‘pusat tarikan dunia’ terutama dalam bidang penjagaan kesihatan.

Ketika berucap sempena pembukaan hospital di wilayah Kocaeli, beliau menegaskan, bukan rakyat Turkiye sahaja menerima manfaat terbaik, tetapi rakyat lain yang berada di negara itu juga akan merasainya.

“Rakyat luar yang mementingkan isu kesihatan kini menunjukkan minat untuk mendapat perkhidmatan di negara ini.

“Nilai infrastruktur yang disediakan dalam bidang kesihatan, pembaharuan sistem dan tenaga kerja sedang diperkukuhkan,” kata Erdogan.

Beliau turut menggariskan kepentingan hospital bandar ketika pandemik COVID-19 dan selepas tragedi gempa bumi pada 6 Februari lalu.

“Turkiye kini sedang sedang dibangunkan semula selepas tragedi gempa kuat yang menjejaskan kekuatan negara.

“Tragedi itu memberi kesan kepada lebih 14 juta penduduk di negara ini termasuk di beberapa kawasan di utara Syria,” katanya. – Agensi


Kabinet tubuh jawatankuasa khas misi bantuan kemanusiaan di Palestin

KUALA LUMPUR, 21 Syawal 1442H, Rabu – Kabinet hari ini menubuhkan sebuah Jawatankuasa Khas bagi menyelaras misi bantuan kemanusiaan oleh badan-badan bukan kerajaan (NGO) untuk Palestin.

Jawatankuasa itu yang dipengerusikan secara bersama oleh Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan dan Menteri Dalam Negeri (KDN) Datuk Seri Hamzah Zainudin antara lain bertanggungjawab membuat semakan latar belakang NGO-NGO sebelum mereka dibenarkan membuat permohonan.

Menurut kenyataan bersama Menteri Luar Datuk Seri Hishammuddin Tun Hussein dan Takiyuddin, jawatankuasa itu juga akan mengkoordinasi semua permohonan NGO di bawah satu Prosedur Operasi Standard (SOP) yang sama.

“Dengan ketetapan ini, ia bermakna bahawa setiap NGO yang mahu melaksanakan misi bantuan kemanusiaan ke Palestin hendaklah membuat permohonan hanya melalui dua kementerian yang mempengerusikan Jawatankuasa Khas ini,” kata kenyataan itu.

Tambahnya, Kabinet bersetuju agar Kementerian Luar membantu memudahkan perjalanan NGO-NGO ke Palestin hanya apabila permohonan mereka telah diluluskan dan buat masa ini mereka dinasihatkan melakukan perjalanan ke Palestin hanya melalui dua negara, iaitu Mesir dan Jordan.

“Kementerian Luar akan menumpukan terhadap koordinasi dengan semua negara terlibat supaya NGO-NGO yang melaksanakan misi bantuan kemanusiaan ini mematuhi setiap SOP serta peraturan yang ditetapkan negara-negara tuan rumah,” katanya.

Menurut kenyataan itu, persetujuan untuk menubuhkan Jawatankuasa Khas berkenaan dibuat pada Mesyuarat Kabinet secara maya yang dipengerusikan Perdana Menteri pagi tadi.

Ia berkata kerajaan mengambil maklum bahawa banyak NGO di negara ini berhasrat melaksanakan misi bantuan kemanusiaan untuk rakyat Palestin terutamanya di Gaza susulan gencatan senjata pada 21 Mei.

“Memahami bahawa misi bantuan kemanusiaan sememangnya usaha yang amat murni serta sangat diperlukan oleh rakyat Palestin ketika ini, maka ia telah dibincangkan secara teliti sewaktu Mesyuarat Kabinet secara maya yang dipengerusikan Perdana Menteri pagi ini,” katanya. – Bernama


Kes bunuh, curi di Lubnan meningkat 144 peratus

BEIRUT, 6 Syaaban 1442H, Sabtu – Kes jenayah pembunuhan dan kecurian di Lubnan meningkat 144 peratus, berbanding tempoh sama tahun lalu, tatkala negara dalam krisis dan konflik berterusan.

Angka itu didedahkan menerusi kajian yang dilakukan firma penyelidikan dan perundingan yang berpusat di Beirut, International Information.

Data yang dikumpulkan dari Pasukan Keselamatan Dalam Negeri (ISF) mendapati, kes pembunuhan meningkat dengan ketara sebanyak 45.5 peratus pada bulan Januari dan Februari tahun ini.

Angka kematian mencecah 32 orang berbanding 22 pada tempoh sama tahun 2020.

Firma itu juga mengesahkan, jenayah kecurian turut meningkat 144 peratus pada bulan Januari dan Februari.

“Kadar jenayah ganas meningkat ketika krisis kesihatan awam dan ekonomi melanda negara.

“Antara kes jenayah yang direkodkan ialah penjualan dadah, pengubahan wang haram, dan rompakan,” kata seorang penyelidik hal ehwal awam dan anggota Lembaga Pengarah Persatuan Ekonomi Lubnan, Pierre al-Khoury kepada Al Arabiya.

Sementara itu, mata wang tempatan Lubnan terus merosot dan kehilangan lebih dari 90 peratus nilainya sejak Oktober 2019.

Krisis ekonomi telah mendorong separuh penduduk mengalami kemiskinan. Rakyat Lubnan juga berdepan dengan kehilangan pendapatan, yang rata-ratanya sebanyak 84 peratus dalam 12 bulan terakhir. – Agensi


Kerajaan kaji RCI Tabung Haji

KUALA LUMPUR, 22 Rabiulakhir 1442H, Selasa – Kerajaan sedang mempertimbang cadangan mewujudkan Suruhanjaya Siasatan Diraja (RCI) berkenaan Tabung Haji (TH), khususnya dari aspek perundangan dan kaedah pelaksanaan supaya mencapai matlamat penubuhannya.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata, cadangan penubuhan RCI itu telah dibincangkan pada mesyuarat jemaah menteri pada 18 Ogos lepas.

Jelasnya, kerajaan amat memahami perlunya satu badan bebas dan berautoriti dalam meneliti dan menilai segala transaksi yang dilakukan TH.

“Segala yang dilakukan kerajaan adalah dengan niat suci untuk mencari titik penyelesaian yang boleh diterima semua pihak serta paling penting untuk memastikan segala urus tadbir TH menepati kepentingannya sebagai institusi milik umat Islam di negara ini,” katanya di Dewan Rakyat, hari ini.

Beliau menjawab soalan Datuk Seri Abdul Azeez Abdul Rahim (BN-Baling) mengenai langkah yang telah diambil kerajaan bagi mewujudkan suruhanjaya siasatan berkenaan.

Dalam pada itu, menjawab soalan tambahan Abdul Azeez mengenai sama ada TH Plantations Bhd (THP) telah menjual ladang kelapa sawit di Bintulu dan Sibu, Sarawak pada nilai yang lebih rendah, Zulkifli berkata, setakat ini, THP belum lagi membuat sebarang pengumuman awam berkenaan transaksi berkenaan. -Bernama


Anwar kena telus, tegur juga taikun lain monopoli perniagaan

BANGI, 11 Jamadilawal 1444H, Selasa – Parti BERJASA mengharapkan Datuk Seri Anwar Ibrahim bersikap lebih telus dalam memecahkan monopoli perniagaan membabitkan semua taikun atau kartel di negara ini.

Meskipun memuji usaha Anwar itu, Setiausaha Agungnya, Zulkifli Yahya bagaimapun berpendapat, seeloknya Perdana Menteri dapat menegur juga taikun-taikun lain yang turut bersikap memonopoli perniagaan.

Ini kerana, sentimen taikun atau kapitalis yang jahat dilihat telah tertumpu kepada tokoh korporat, Tan Sri Syed Mokhtar Al-Bukhary semata-mata kerana memonopoli import beras negara.

Sedangkan, ramai lagi taikun yang lain seperti Tan Sri Robert Kuok atau dikenali sebagai ‘raja gula’ yang memonopoli industri gula, katanya.

“Ananda Krishnan yang merupakan pemilik kepada syarikat penstriman televisyen terbesar negara iaitu Astro juga melaksanakan monopoli total dengan sehingga bertindak memberi amaran untuk menyaman kepada mana-mana pihak yang menjual Android Box.

“Di dalam ekonomi, pengguna berhak membuat pilihan dalam mendapatkan produk yang terbaik.

“Aduan berkenaan kualiti Astro sudah lama diperkatakan oleh rakyat dan pihak Astro dilihat tidak mengambil serius dalam soal kualiti produknya,” katanya dalam kenyataan, hari ini.

Beliau berkata demikian mengulas teguran Anwar terhadap Syed Mokhtar kerana memonopoli import beras di negara, dan memperuntukkan sebanyak RM10 juta bulan ini dan RM50 juta tahun depan kepada petani miskin.

Menurut Zulkifli, sepatutnya kerajaan memandang serius terhadap sikap monopoli seumpama itu.

Pada masa sama, beliau juga menggesa kerajaan menyiasat isu kartel telur atau ayam yang dilihat terdapat unsur-unsur monopoli sehingga wujudnya isu kenaikan harga pada dua keperluan berkenaan.

“Memecahkan monopoli ini adalah satu tindakan yang bagus dalam mewujudkan persaingan yang sihat dalam perniagaan. Harga mampu ditawar dengan lebih rendah dan pengguna iaitu rakyat akan mendapat manfaatnya.

“Cuma saya berharap tindakan memecahkan monopoli ini perlu dibuat dengan telus dan melibatkan semua taikun atau kartel yang juga memainkan perniagaan monopoli di negara kita,” katanya.


PAS perjelas sebab tolak bubar DUN di tiga negeri

BANGI, 17 Rabiulawal 1444H, Jumaat – Tidak mahu diheret sama dengan kemarahan rakyat menjadi faktor utama PAS memutuskan untuk meneruskan pentadbiran kerajaan negeri Kelantan, Terengganu dan Kedah.

Apatah lagi, langkah membubarkan Dewan Undangan Negeri (DUN) itu bakal bercanggah dengan kandungan surat yang dihantar menteri Perikatan Nasional (PN) kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, baru-baru ini.

Timbalan Presiden PAS, Datuk Seri Tuan Ibrahim Tuan Man berkata, parti itu perlu konsisten dengan pendirian tidak bersetuju jika pilihan raya dibuat pada musim banjir.

“Justeru, jika kita bubarkan juga, nanti bercanggah dengan apa yang kita pernah sebut.

“Oleh itu, kita konsisten dengan keputusan harian bahawa tiga DUN di tiga negeri tidak akan dibubarkan sekiranya mereka mengambil keputusan untuk membubarkan pada waktu ini,” katanya dalam wawancara di Harakahdaily, hari ini.

Meskipun mengakui kesan dua pilihan raya akan menelan kos yang tinggi, Tuan Ibrahim beranggapan bahawa kesilapan itu berpunca daripada pihak yang mendesak Pilihan Raya Umum ke-15 (PRU15) diadakan tahun ini.

“Kenapa mereka bubar pada waktu ini? Rakyat susah, kalau banjir berlaku. Kemudian sekolah akan menjadi Pusat Pemindahan Sementara (PPS) jika banjir, kita bimbang takut-takut kemarahan rakyat sekarang ini sangat ketara.

“Bagi kita, soal pembubaran DUN kita hendak biar tenang, habis musim banjir kita hadapi pilihan raya dengan keadaan tenang dan negeri-negeri kita pun setuju dengan keputusan itu.

“Kenapa kita tidak bubar? Sebab kita tak mahu diheret sama dengan kemarahan rakyat sekarang. Kita yakin ada lebih lapan bulan sehingga Mei 2023, dalam tempoh itu banyak benda kita boleh buat, dan kita tak perlu tergesa-gesa,” katanya.


PM umum senarai Kabinet esok, angkat sumpah Isnin

KUALA LUMPUR, 17 Muharram 1443H, Khamis – Perdana Menteri Datuk Seri Ismail Sabri Yaakob akan mengumumkan senarai anggota kabinet baharu esok, manakala majlis angkat sumpah menteri dan timbalan menteri pula akan berlangsung Isnin depan.

Pejabat Perdana Menteri (PMO) dalam satu pesanan ringkas berkata pengumuman pembentukan kabinet baharu oleh perdana menteri dibuat pada pukul 11 pagi esok, manakala majlis angkat sumpah menteri dan timbalan menteri pada pukul 2.30 petang Isnin, 30 Ogos.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menerima persembahan senarai anggota Jemaah Kabinet baharu daripada perdana menteri, di Istana Abdulaziz, Kuantan.

Ismail Sabri, 61, mengangkat sumpah sebagai perdana menteri pada 21 Ogos lepas.

Sementara itu, Ismail Sabri semasa meninggalkan Bangunan Perdana Putra petang ini ketika dihampiri media yang telah menunggu di luar bangunan itu sejak tengah hari tadi sekadar berkata: “Esok, esok, pukul 11”. – Bernama


COVID-19: Indonesia catat 3,075 kes baharu dalam tempoh 24 jam

JAKARTA, 14 Muharram 1442H, Rabu – Indonesia kembali merekodkan kes positif baharu COVID-19 melebihi angka 3,000 dalam tempoh 24 jam.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id hari ini, sebanyak 3,075 kes positif baharu dicatatkan dalam tempoh berkenaan, menjadikan jumlah keseluruhan kes kini 180,646.

Jumlah kes harian tertinggi setakat ini ialah 3,308 kes pada Sabtu lepas, sebelum berkurangan di bawah angka 3,000 sehingga semalam.

Bagi tempoh 12 tengah hari semalam sehingga 12 tengah hari ini itu juga, sebanyak 111 lagi kematian berlaku, menjadikan jumlah keseluruhan kematian kini 7,616 orang.

Provinsi Jakarta mencatatkan kes positif baharu tertinggi iaitu 1,054 kes dan menjadi provinsi tertinggi kes positif keseluruhan, iaitu 42,041 kes, diikuti provinsi Jawa Timur 34,278 kes dan selebihnya di provinsi lain.

Sementara itu, provinsi Jawa Timur mencatatkan rekod kematian tertinggi keseluruhan, iaitu sebanyak 2,425 diikuti Jakarta (1,231) dan selebihnya di 32 provinsi lain di Indonesia.

Semalam, kerajaan Malaysia memutuskan sekatan kemasukan pemegang pas jangka panjang dari India, Filipina dan juga dari Indonesia, bermula 7 September ini bagi membendung penularan virus itu berikutan peningkatan kes mendadak di negara berkenaan. -Bernama


COVID-19: 1,208 kes hari ini

KUALA LUMPUR, 29 Rabiulawal 1442H, Ahad  – Kes positif COVID-19 di Malaysia terus mencatatkan angka empat digit dengan 1,208 lagi kes baharu direkodkan hari ini, selain tiga lagi kematian dicatat dan tiga kluster baharu dikenal pasti.

Ketua Pengarah Kesihatan Tan Sri Dr Noor Hisham Abdullah dalam satu kenyataan memaklumkan, daripada jumlah itu, negeri dan wilayah persekutuan di Lembah Klang menyumbang kes positif tertinggi iaitu 661 kes manakala 381 kes direkodkan di Sabah.

“Daripada 1,208 kes baharu pada hari ini, Kuala Lumpur melaporkan enam kes import yang mendapat jangkitan dari luar negara. Kesemua kes import tersebut melibatkan bukan warganegara yang tiba dari negara Indonesia, Bangladesh dan Nepal (masing-masing satu kes) dan India sebanyak tiga kes,” katanya.

Dr Noor Hisham berkata, Malaysia turut mencatatkan sebanyak 1,013 kes pulih hari ini, sekali gus menjadikan jumlah kumulatif kes yang telah pulih sepenuhnya dari COVID-19 adalah 34,785 kes atau 73.4 peratus daripada jumlah keseluruhan kes.

Beliau berkata, perkembangan terbaharu itu menjadikan jumlah kes positif COVID-19 di Malaysia adalah sebanyak 47,417 kes, manakala jumlah kes aktif dengan kebolehjangkitan COVID-19 pula adalah  sebanyak 12,323 kes.

Dr Noor Hisham berkata, jumlah kumulatif kes kematian COVID-19 pula adalah sebanyak 309 kes atau 0.7 peratus daripada jumlah keseluruhan kes.

“Sehingga kini juga, terdapat 104 kes positif COVID-19 yang sedang dirawat di Unit Rawatan Rapi (ICU) termasuk 42 kes memerlukan bantuan pernafasan,” kata Dr Noor Hisham.

Tiga kluster yang dikenal pasti hari ini ialah Kluster Plaza di Kota Kinabalu; Kluster Jalan Kalabakan, Tawau, Sabah dan Kluster Jeri, di Kota Tinggi, Mersing dan Muar, Johor. -Bernama


PRU15: Warisan tolak dakwaan tanding semua kerusi Parlimen

KOTA KINABALU, 17 Rabiulawal 1443H, Ahad – Parti Warisan Sabah (Warisan) hari ini menolak dakwaan bahawa parti itu akan bertanding di semua kerusi Parlimen seluruh negara pada Pilihan Raya Umum ke-15 (PRU15) nanti, kata Ketua Penerangannya, Datuk Awang Ahmad Sah Awang Sahari.

Beliau berkata, Presiden parti Datuk Seri Mohd Shafie Apdal ada menyatakan kesediaan parti itu untuk bertanding di kawasan tertentu di Semenanjung pada sesi dalam talian bersama wartawan kanan negara baru-baru ini.

“Bagaimanapun, beliau (Mohd Shafie) tidak menyatakan berapa jumlah kerusi dan kawasan yang akan ditandingi, perkara ini (kawasan dan kerusi ditandingi) masih dalam pertimbangan dan perbincangan di peringkat pusat,” katanya menerusi kenyataan di sini hari ini.

Pada 20 Oktober lepas dalam sesi itu, Mohd Shafie juga dilapor berkata, rancangan Warisan mengembangkan sayapnya ke Semenanjung berjalan lancar dan parti itu akan menumpukan kepada pendekatan pelbagai kaum dalam usahanya berkembang merentas Laut China Selatan.

Awang Ahmad Sah mendakwa perkara tersebut telah menarik perhatian ramai, khususnya pemerhati dan pengikut perkembangan politik sehingga ada yang sanggup menabur fitnah di media sosial kononnya Warisan akan bertanding di semua kerusi Parlimen pada PRU15.

“Pada masa ini semua pemimpin Warisan di setiap peringkat sentiasa fokus mengangkat isu dan permasalahan rakyat yang memerlukan perhatian dan tindakan segera,” katanya. – Bernama


Siri 1: Pimpinlah manusia dengan qudwah

1. SENI mempengaruhi adalah seni yang amat halus di dalam kepimpinan. Pemimpin yang berjaya adalah pemimpin yang mempunyai kemahiran mempengaruhi yang tinggi. Dengan kemahiran itulah anggota di bawahnya akan bersetuju dengan segala lontarannya dan mula menundukkan diri mengikut apa juga cadangan atau arahan yang dilontarkan kepada mereka.

2. Dalam mempengaruhi ahli satu-satu organisasi dakwah, pemimpin sama ada pemimpin tertinggi atau pemimpin pertengahan perlu menguasai seni mempengaruhi ini. Jika tidak dia akan ditinggalkan oleh pengikutnya sendiri dan mereka tidak akan mempedulikan seruannya.

3. Noktah ini rasanya difahami dengan baik oleh sesiapa juga yang menjadi pemimpin. Tetapi persoalan yang mungkin menjadi noktah perbincangan adalah berkenaan apakah faktor yang mempengaruhi itu? Atau apakah faktor yang akan menjadikan pemimpin memiliki kuasa mempengaruhi pengikut di bawahnya?

4. Cara paling mudah adalah dengan menggunakan tawaran habuan material tertentu. Manusia mempunyai kecenderungan sukakan habuan material. Dengan tawaran tertentu, sebahagian manusia akan menuruti segala permintaan pemimpin. Tetapi cara ini tidak menjamin kesetiaan anggota organisasi tersebut kerana tawaran habuan yang lebih besar dari pihak luar dengan mudah boleh berlaku. Contoh paling mudah boleh dilihat dalam insiden ‘lompat melompat’ oleh anggota parti-parti di Malaysia hari ini.

5. Ada juga yang menggunakan cara ugutan. Sama ada dengan menjadikan kesalahan moral atau jenayah individu sebagai ‘buah’ untuk memberi arahan, atau dengan memberikan ancaman tertentu yang memudharatkan anggota tersebut. Tetapi cara ini hanya akan menjadikan organisasi tidak harmoni kerana dendam akan sentiasa tersimpan di dalam sanubari dan menanti peluang untuk dilepaskan. Ini cara Yahudi, amat tidak sesuai jika digunakan di dalam mana-mana organisasi dakwah.

6. Pemimpin yang baik pula akan menghormati anggota di dalam organisasi. Mereka akan menggunakan saluran yang murni untuk menggerakkan ahli dengan menggunakan arahan dan peraturan yang diputuskan bersama di dalam mesyuarat atau yang memang merupakan polisi umum persatuan. Tetapi kadang-kadang cara yang murni ini juga tidak berkesan secara berpanjangan. Bukankah kita sering melihat ahli mana-mana organisasi tidak menyempurnakan tugasannya yang dia terima hasil mesyuarat?

7. Ada satu faktor yang kadang-kadang tidak dilihat oleh sebahagian pemimpin tetapi amat penting dan menjadi perhatian anggota. Ia adalah qudwah dari pemimpin itu sendiri. Ahli atau pengikut di bawah akan sentiasa memerhatikan pimpinan mereka dan akan terkesan dengan apa yang dilihat dari kepimpinan melebihi apa yang diucapkan oleh kepimpinan.

8. Selalu kita dengar permisalan yang mengatakan: “Tindakan seorang manusia di hadapan 1,000 orang lebih besar kesannya dari kata-kata 1,000 orang kepada seorang manusia.”

9. Jika pemimpin organisasi dakwah mengambil pendekatan ini, mereka akan lebih menumpukan kepada aspek penonjolan perlakuan dan tindakan amali dari dirinya melebihi dari pendekatan mengeluarkan arahan dan perintah kepada ahli dan anggota di bawahnya.

Menggunakan qarar (arahan dan perintah) untuk menggerakkan amal dakwah hanya dilakukan oleh pimpinan yang lemah.

10. Leftenan Jeneral Saadudin Muhammad Husaini al-Sazali (1922-2011) adalah seorang idola tentera di dalam dunia Arab, merupakan kepala kepada operasi meruntuhkan kubu Bar Lev yang dianggap mustahil ketika itu. Salah satu tabiatnya adalah dia suka bergaul dengan orang bawahannya sehingga kadang-kadang tidak dapat dibezakan di antara dia sebagai pimpinan tinggi tentera dan tentera biasa. Banyak operasi luar biasa yang dipimpinnya di dalam sejarah perang Arab-Israel. Dia pernah berkata:

“Tidak pernah ada tentera atau pegawai tentera mengadu kepadaku kepayahan yang mereka hadapi. Ini kerana mereka melihat dengan mata mereka bagaimana aku hidup dan turut serta di dalam hidup mereka.”

bersambung ….

Ustaz Muhammad Fauzi Asmuni
Timbalan Presiden Ikatan Muslimin Malaysia (ISMA)


Harga RON95, RON97 dan diesel kekal pada harga semasa

KUALA LUMPUR, 14 Syawal 1442H, Rabu – Harga runcit petrol RON95 dan RON97 serta diesel tidak berubah, masing-masing pada RM2.05, RM2.61 dan RM2.15 seliter, bagi tempoh 27 Mei hingga 2 Jun ini.

Menurut kenyataan Kementerian Kewangan hari ini, harga adalah berasaskan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada peningkatan harga minyak, kerajaan mengekalkan harga siling RON95 pada RM2.05 seliter dan diesel pada RM2.15 seliter, sekalipun harga pasaran APM bagi RON95 dan diesel meningkat melangkaui harga siling semasa,” demikian menurut kenyataan itu.

Kementerian itu berkata kerajaan akan terus memantau trend harga minyak mentah dunia dan mengambil langkah-langkah sewajarnya bagi menjamin kesejahteraan dan kebajikan rakyat. – Bernama


Krisis Rohingya makin meruncing, dunia digesa ambil peranan

DHAKA, 10 Safar 1442H, Isnin – Bangladesh mengulangi gesaannya supaya masyarakat global terus aktif membantu menyelesaikan isu etnik Rohingya dan krisis yang berlaku di sempadan negara itu – yang menjadi kem penempatan kepada hampir sejuta pelarian.

Perkara itu dibangkitkan Perdana Menteri Bangladesh, Sheikh Hasina ketika bercakap pada Perhimpunan Agung Pertubuhan Bangsa-Bangsa Bersatu (UNGA), yang diadakan secara atas talian Sabtu lalu.

“Lebih tiga tahun sudah berlalu tetapi tiada seorang pun Rohingya dapat dipulangkan. Krisis Rohingya diciptakan oleh (jiran) Myanmar dan penyelesaiannya terletak kepada negara itu.

“Bangladesh mengalami pengalaman menyakitkan daripada isu pembunuhan beramai-ramai, penganiayaan, perjuangan kemerdekaan, dan pengalaman itu memotivasi Bangladesh untuk memberikan perlindungan kepada lebih 1.1 juta rakyat Myanmar yang dipindahkan secara paksa di sempadan,” katanya.

Kenyataan Hasina itu sebagai merujuk insiden sejuta pelarian Rohingya yang melintasi sempadan bermula Ogos 2017, kerana melarikan diri daripada kempen pembunuhan beramai-ramai di negeri Rakhine.

Beliau mendesak masyarakat dunia mengambil peranan yang lebih efektif untuk mencari jalan penyelesaian terhadap krisis Rohingya.

“Bangladesh sebagai negara yang cintakan keamanan, menekankan sumbangannya kepada misi pengaman PBB.

“Untuk kali keenam, Bangladesh adalah negara yang menyediakan pasukan pendamai paling ramai untuk misi PBB,” katanya.-  Agensi


Lebih 80,000 bayi, kanak-kanak dijangkiti COVID-19

PUTRAJAYA, 19 Syawal 1442H, Isnin – Malaysia merekodkan seramai 82,341 kanak-kanak dan bayi dijangkiti COVID-19, kata Menteri Kesihatan Datuk Seri Dr Adham Baba.

Daripada jumlah itu, katanya 19,851 kes melibatkan golongan berusia daripada 0 hingga 4 tahun, 8,237 (5 hingga 6 tahun), 26,851 (7 hingga 12 tahun) serta 27,402 (13 hingga 17 tahun) dan mereka adalah pesakit COVID-19 kategori 1, 2 dan 3.

“Tiada yang di ICU (unit rawatan rapi),” katanya dalam sidang media perkembangan Program Imunisasi COVID-19 Kebangsaan bersama Menteri Penyelaras Program Imunisasi COVID-19 Kebangsaan Khairy Jamaluddin, di sini hari ini.

Bimbang dengan statistik tersebut, Dr Adham menasihatkan ibu bapa atau penjaga untuk bertanggungjawab melindungi golongan berkenaan daripada dijangkiti seperti tidak membawa anak-anak mereka ke tempat yang sesak.

Menurutnya, walaupun tiada peruntukan di bawah Akta Pencegahan dan Pengawalan Penyakit Berjangkit 1988 (Akta 342) yang membolehkan kompaun dikenakan kepada ibu bapa yang membawa anak ke tempat sesak, namun kertas siasatan boleh dibuka.

Mengenai jumlah ujian saringan yang dilaksanakan bagi tempoh 23 hingga 29 Mei, beliau berkata sebanyak 774,863 individu di seluruh negara menjalani ujian tersebut dengan 53,419 individu didapati positif COVID-19.

Berikutan situasi peningkatan mendadak kes baharu ketika ini, Dr Adham berkata pihaknya bercadang memperluaskan ujian saringan menggunakan kaedah Kit Ujian Pantas (RTK) Antigen dengan bantuan kerajaan negeri.

“KKM (Kementerian Kesihatan Malaysia) akan meningkatkan ujian saringan bagi kontak rapat khususnya di Lembah Klang dengan mewujudkan pusat-pusat pensampelan dalam komuniti,” katanya.

Bagi meningkatkan pengesanan kes positif COVID-19 dalam komuniti, beliau berkata pihaknya akan meningkatkan pemantauan ke atas semua kes bergejala yang mendapat rawatan di fasiliti kesihatan KKM serta mereka yang mempunyai sejarah penyakit komorbid tanpa mengira usia.

Dr Adham turut melahirkan kebimbangan terhadap risiko kematian akibat COVID-19 iaitu 0.45 peratus atau 45 pesakit daripada 10,000 kes positif berhadapan risiko kematian berdasarkan kadar yang direkodkan ketika ini. – Bernama


Doktor di Mesir paksa jururawat ‘sembah’ anjing ditangkap

KAHERAH, 8 Safar 1443H, Rabu – Pihak berkuasa Mesir menangkap doktor yang memaksa seorang jururawat menyembah anjingnya, selepas video berdurasi 2 minit 19 saat tular di media sosial.

Menurut laporan media yang dikendalikan kerajaan, Ketua Jabatan Ortopedik di Hospital Universiti Ain Shams, Doktor Amr Khairy dan seorang lagi pekerja di hospital itu telah ditahan sementara menunggu siasatan, selepas orang ramai berang dengan kejadian buli itu.

“Doktor Amr Khairy didakwa mengeksploitasi agama dalam mempromosikan idea ekstremis dengan tujuan memprovokasi hasutan, menghina agama, melanggar prinsip keluarga dan nilai masyarakat Mesir.

“Lebih malang dia memuat naik klip video awam yang melanggar privasi mangsa,” lapor Egypt Independent.

Pengguna media sosial mengecam doktor tersebut kerana meminta jururawat lelaki yang sudah berusia itu sujud dan berdoa kepada anjingnya, yang kemudian ditolak oleh jururawat itu.

“Kamu kena sujud dua kali di hadapan anjing. Berdoa kepada anjing itu, berdoalah kepada anjing itu, dan katakan bahawa Tuhan itu hebat,” kata doktor itu kepada jururawat bernama Adel Salem.

Adel bagaimanapun dengan sopan menolak dan berkata, ”Tidak, tidak boleh. Ini berdosa untuk kita berdua,” jawab jururawat itu.

“Aku akan menanggung dosa-dosamu,” balas doktor tersebut.

“Tidak, saya hanya akan tabik kepadaNya,” jawab Adel.

Doktor itu turut memaksa Adel untuk melompat dengan tali skip, sementara seorang lagi doktor yang dapat dilihat dalam video mencuba menyuruh Adel melakukan aksi tarian gelek.

“Saya tidak akan menari, cukuplah penghinaan ini,” katanya kepada mereka.

Doktor itu mendakwa bahawa itu adalah gurauan antara rakan lama, kejadian di antara mereka dibuat-buat dan Adel telah menjadi ‘subjek’ buli mereka selama lebih dari dua bulan. – Agensi


Kerajaan belum sedia, Tun M yakin PRU15 bukan tahun ini

Oleh Zuhayati Yazid

KUALA LUMPUR, 29 Muharam, 1444H, Sabtu – Pilihan Raya Raya Umum ke-15 (PRU15) tidak akan diadakan dalam masa terdekat walaupun terdapat pelbagai desakan dibuat.

Pengerusi Gerakan Tanah Air (Tanah Air), Tun Dr Mahathir Mohamad berkata, kerajaan masih belum bersedia dan masih mencari ‘slot’ yang sesuai untuk mereka diterima rakyat bagi membolehkan menang selesa.

“Saya percaya PRU15 bukan sebelum pembentangan belanjawan dan secara peribadi saya tidak jangka pada tahun ini tetapi kita tidak tahu kenapa Datuk Seri Dr Ahmad Zahid Hamidi mahukan pilihan raya tahun ini.

“Mungkin sebab dia berdepan kes perbicaraan mahkamah untuk jenayah yang dia lakukan tetapi saya fikir Perdana Menteri tidak berapa setuju sebab jika PRU15 diadakan dia akan hilang jawatan.

“Jika Barisan Nasional menang pun, Ismail Sabri tidak akan menjadi Perdana Menteri lagi, jadi dia mungkin seronok menjadi Perdana Menteri sekarang dan mahu terus kekal selama mungkin memegang jawatan tersebut,” dakwanya dalam sidang media selepas menghadiri Himpunan Nasional 2022 anjuran BERJASA, hari ini.

Ahli Parlimen Langkawi itu mendakwa, Barisan Nasional (BN) kini berdepan masalah dalaman dan masih tidak boleh membuat keputusan bersama.

“Mereka kini sudah berpecah dan ada pemimpin yang mahu PRU15 dilaksanakan bagi menyelamatkan kedudukan masing-masing.

“Saya fikir mereka gagal capai kata sepakat, mereka juga dalam keadaan tidak yakin dengan perjuangan mereka kerana sudah menyeleweng,” dakwanya.

Ditanya mengenai perjalanan selepas PRU15, bekas Perdana Menteri itu menjangkakan, tiada mana-mana parti akan memperoleh majoriti untuk membentuk kerajaan.

Katanya, parti yang memenangi paling banyak kerusi Parlimen pada PRU15 akan mengadakan kerjasama dengan parti lain untuk menubuhkan kerajaan.

“Saya yakin, kali ini (PRU15) tiada parti yang boleh menang lebih 50 peratus kerana bukan dua parti sahaja bertanding, sekarang banyak parti yang seronok mahu jadi Perdana Menteri,” katanya.


Anwar kata tatakeloka baik Kerajaan Madani berjaya tingkat hasil negara

KUALA LUMPUR, 24 Syawal 1444H, Isnin – Pentadbiran Kerajaan Madani yang menekankan aspek tatakelola yang baik telah memberi impak positif kepada negara dengan terbukti berjaya menarik kemasukan pelabur asing dan meningkatkan kutipan hasil negara, kata Perdana Menteri, Datuk Seri Anwar Ibrahim.

“Kerana apa kita (berjaya) lakukan? Kerana apabila diberikan kuasa (menjadi kerajaan), kita hentikan sama sekali kerja-kerja sakau, ambil duit rakyat, kita tidak langgar peraturan, kita tidak izin ambil kontrak tanpa tender, ambil kontrak dengan komisen, kita tidak izin pemimpin ambil duit rakyat.

“Ini maknanya tatakelola, guna kuasa bantu rakyat.. hasilnya Januari hingga April, Hasil Dalam Negeri Kasar (GDP) meningkat 5.6 peratus, lagi tinggi daripada China, Vietnam dan Indonesia… LHDN (Lembaga Hasil Dalam Negeri) pula lapor kutipan cukai juga bertambah, dari mana bertambah? Orang yang dulu dok curi tak bayar cukai, sekarang semua bayar, sebab tahu tak boleh sogok.. LHDN harus bersih betul maka hasil kita meningkat.

“Ini kerja pasukan kita, kita mencatat pelaburan Amazon berpuluh bilion, Geely (melabur) berbilion di Tanjung Malim, China (melabur) RM170 bilion, datang memberi pelaburan dan pekerjaan di negara kita, kerana mereka percaya kita tidak sakau, tidak curi duit, tidak ambil komisen dan kita tahu kerja menjaga kepentingan rakyat (jadi) inflasi turun, defisit turun, hasil naik,” katanya.

Beliau berkata demikian dalam ucapannya ketika menghadiri Majlis Rumah Terbuka Aidilfitri Malaysia MADANI di Gombak hari ini yang turut dihadiri Timbalan Perdana Menteri Datuk Seri Dr Ahmad Zahid Hamidi dan Menteri Besar Selangor Datuk Seri Amirudin Shari.  – Bernama


Kalimah Allah: ISMA sokong tindakan kerajaan fail rayuan

BANGI, 2 Syaaban 1442H, Selasa – Gerakan Islam, Ikatan Muslimin Malaysia (ISMA) menyokong penuh tindakan kerajaan memfailkan rayuan terhadap keputusan Mahkamah Tinggi yang membenarkan penggunaan kalimah Allah dan tiga perkataan lain dalam penerbitan penganut agama Kristian bagi tujuan pendidikan.

Presidennya, Ustaz Muhammad Fauzi Asmuni menegaskan, ISMA membantah sekeras-kerasnya tindakan penganut agama Kristian yang tetap mahu menggunakan kalimah Allah dalam apa juga keadaan.

Sehubungan itu, beliau kesal dengan keputusan Mahkamah Tinggi yang membenarkan penganut agama Kristian menggunakan kalimah Allah dalam penerbitan agama, pendidikan dan komuniti mereka.

“ISMA melihat sekiranya penganut agama Kristian mahu menggunakan kalimah Allah kerana merujuk kepada bahasa Melayu ianya sesuatu yang salah kerana Allah bukan perkataan bahasa Melayu.

“Penganut Kristian juga ada nama tuhan yang tersendiri dan tidak perlu bersusah payah untuk meminjam nama tuhan agama lain.

“… sehingga menimbulkan ketegangan bukan sahaja di kalangan penganut agama lain, bahkan di kalangan penganut agama Kristian sendiri,” katanya dalam satu kenyataan, hari ini.

Dalam pada itu, beliau berkata, ISMA menyokong semua resolusi yang digariskan oleh NGO Islam termasuk Pertubuhan-Pertubuhan Pembela Islam (PEMBELA) sebelum ini.

Ahad lalu, sebanyak enam resolusi digariskan pertubuhan bukan kerajaan dalam persidangan tergempar NGO-NGO Islam dan tokoh-tokoh masyarakat dalam isu kalimah Allah 2.0.

Berikut adalah Resolusi NGO-NGO Islam:

1. Menuntut Kementerian Dalam Negeri (KDN) untuk merayu terhadap keputusan ini ke mahkamah yang lebih tinggi dengan kadar segera dan meminta penangguhan perlaksanaan keputusan hakim tersebut sehingga kes rayuan selesai. KDN perlu mengeluarkan pekeliling baharu pengharaman penggunaan perkataan-perkataan tersebut sekiranya penangguhan itu tidak dibenarkan.

2. Menuntut kerajaan dan jawatankuasa Pemilihan Hakim untuk memastikan hanya mereka yang benar-benar faham sejarah perundangan negara dan menghayati Islam sebagai agama Persekutuan dalam konteks yang sebenar dilantik sebagai hakim.

3. Menyaran agar setiap organisasi dan persatuan umat Islam mengambil serius perihal dan isu ini kerana ianya membawa implikasi yang besar kepada umat Islam dan kita menyarankan agar satu memorandum bantahan dihantar kepada majlis agama Islam negeri (MAIN) di setiap negeri dengan kadar yang segera.

4. Menuntut kerajaan mengadakan ‘preamble’ (mukadimah) kepada Perlembagaan Persekutuan dengan memasukkan elemen-elemen penting bagi menjaga keutuhan Islam.

5. Menggesa Dewan Bahasa dan Pustaka selaku badan berautoriti terhadap bahasa untuk memberikan definisi kepada ‘God’ sebagai ‘Tuhan’ bagi menghilangkan pertikaian yang timbul.

6. Memohon ampun perkenan Raja-Raja Melayu selaku Ketua Agama Islam bagi negeri masing-masing untuk mengambil tindakan segera bagi membetulkan keadaan supaya Islam tidak terus dihina dan dipermain-mainkan.


Kelantan banyak sumber air, cuma tiada tempat simpan: Mohd Amar

KOTA BHARU, 11 Syawal 1443H, Khamis – Timbalan Menteri Besar, Datuk Mohd Amar Nik Abdullah berkata, sumber air bawah tanah dan atas permukaan bumi terlalu banyak di Kelantan namun tempat untuk menyimpannya tiada.

Jelasnya, sumber air yang banyak sehingga melebihi keperluan sedia ada itu tiada tempat simpanan air bersesuaian.

Ia membuatkan sumber air yang ada di bumi negeri ini tidak dapat dimanfaatkan, katanya.

“Kita di Kelantan, air ini melebihi keperluan. Dalam tanah, dalam sungai, air hujan semua tu melebihi, cuma kita tak boleh nak simpan, tak ada tempat nak simpan.

“Air bawah tanah kita banyak, lebih daripada keperluan, tapi tak cukup loji. Bila buat loji paip pula pecah, jadi kita guna air bawah tanah lebih senang daripada guna air sungai. Masalah air sungai ni berkeladak.

“Air bawah tanah kita pula banyak kandungan besi dan ini diakui oleh jurutera, sebab itu air nampak keruh.

“Bukan air kotor, tapi air bersih dan selamat untuk diminum. Bila masuk klorin, dia bertindak balas menyebabkannya menjadi keruh, ini yang terpaksa kita hadapi.

“Kalau kita buat tab (kolam takungan), kita boleh simpan air dan dari kolam atau tab dan kita boleh salur ke kawasan yang perlu,” katanya seperti dilapor portal tempatan.

Beliau berkata, pembinaan kolam takungan yang terletak di Machang sudah dimasukkan ke dalam Rancangan Malaysia Ke-12 (RMK-12) dengan cadangannya dikemukakan dua tahun lalu dan telah mendapat kelulusan Kementerian Alam Sekitar dan Air (KASA).

Dalam pada itu, Mohd Amar sekali lagi menegaskan masalah air di Kelantan dapat diselesaikan sekiranya Kelantan memperoleh peruntukan mencukupi dianggarkan sekurang-kurangnya RM7 bilion.

Katanya, anggaran RM7 bilion itu antaranya melibatkan pembinaan loji rawatan air (LRA) yang baharu, kolam takungan serta penukaran paip lama kepada baharu sekitar 5,000 kilometer.

“Tidak pelik dan masuk akal keperluan peruntukan itu memandangkan keadaan keperluan semasa dan peningkatan kos.

“Sekarang ini tahun 2022, keperluan kewangan semakin meningkat sebab isu air kita tengok ialah pertambahan penduduk,” katanya.


Wisma Putra panggil Duta Sweden susulan isu hina al-Quran

PUTRAJAYA, 7 Muharam 1445H, Selasa – Kementerian Luar pada Isnin memanggil Duta Besar Sweden ke Malaysia Dr Joachim Bergstrom untuk menzahirkan kecaman keras kerajaan Malaysia terhadap tindakan menghina kitab suci al-Quran di Stockholm, Sweden pada 20 Julai.

Kementerian Luar (Wisma Putra) dalam satu kenyataan memaklumkan dalam pertemuan itu, pihaknya menegaskan kepada Duta Besar bahawa kebebasan bersuara perlu diamalkan dengan penuh tanggungjawab serta mengambil kira sensitiviti agama kepelbagaian komuniti global.

“Kementerian ini menegaskan kembali bantahan dan kekecewaan Malaysia terhadap Kerajaan Sweden yang telah memberikan kelulusan dan membenarkan tindakan menghina Al-Quran dilakukan berulang kali di Sweden dengan alasan kebebasan bersuara.

“Walaupun cubaan membakar Al-Quran itu gagal, tindakan provokatif memijak kitab suci ini tetap mengakibatkan kegusaran dan menyinggung jutaan umat Islam seluruh dunia,” menurut kenyataan itu.

Dalam hal ini, Wisma Putra menggesa Kerajaan Sweden untuk menilai semula pelaksanaan konsep kebebasan bersuara dan mengambil langkah segera dan tindakan yang perlu untuk menamatkan “Islamofobia berstruktur”.

“Perbuatan tidak menghormati mana-mana agama berpotensi mencetuskan kebencian dan akan menjejaskan keharmonian serta budaya hidup bersama secara aman di kalangan masyarakat yang berbilang agama,” menurut kenyataan itu.

Ini merupakan kali ketiga tindakan keji itu dilakukan di Sweden tahun ini, selepas insiden pertama dan kedua pada Januari dan Jun 2023. – Bernama


Angka korban Taufan Rai di Filipina kini 388 orang

MANILA, 23 Jamadilawal 1443H, Selasa – Angka kematian akibat taufan paling dahsyat yang melanda Filipina dalam beberapa tahun kebelakangan ini meningkat kepada 388, kata kerajaan ketika wabak penyakit mengancam beberapa kawasan yang dilanda.

Taufan Rai melanda selatan dan tengah negara Asia pada 16 dan 17 Disember, menumbangkan talian elektrik dan pokok serta mengakibatkan banjir maut yang turut menyebabkan ratusan ribu kehilangan tempat tinggal.

Pejabat pertahanan awam di Manila meningkatkan jumlah kematian akibat Taufan Rai kepada 388 dengan 60 yang lain masih hilang dan ratusan lagi cedera.

Polis sebelum ini meletakkan angka kematian seramai 375 orang.

Pegawai pertahanan awam berkata, lebih empat juta orang menerima bantuan taufan di 430 bandar dan pekan – kira-kira 482,000 rumah rosak atau musnah.

Lebih 300,000 orang kekal di kem pemindahan, sementara lebih 200,000 yang lain berteduh di rumah saudara-mara atau rakan.

Beberapa mangsa yang terselamat menyamakan Taufan Rai seperti Taufan Super Haiyan – yang menyebabkan 7,300 orang maut atau hilang di seluruh Filipina tengah pada tahun 2013 dan kekal sebagai rekod paling mengerikan di negara itu.

Kepulauan itu secara purata dilanda 20 taufan setiap tahun.

Tatkala kerajaan bertungkus-lumus membawa makanan, air dan pakaian ke kawasan yang musnah, muncul ancaman baharu sejak beberapa hari kebelakangan ini.

Sekurang-kurangnya 140 orang kesihatan terjejas akibat air yang disyaki tercemar. – Agensi


Rampasan kuasa? Suu Kyi, pemimpin parti kerajaan ditahan

NAYPYITAW, 19 Jamadilakhir 1442H, Isnin – Pemimpin Myanmar, Aung San Suu Kyi dan tokoh kanan lain daripada parti memerintah ditahan dalam beberapa serbuan awal pagi tadi, kata jurucakap Liga Nasional Demokrasi, Myo Nyunt.

Memberitahu kepada agensi berita Reuters, Nyunt berkata, Suu Kyi, Presiden Win Myint dan pemimpin lain telah ditahan.

“Saya ingin memberitahu semua supaya tidak bertindak balas secara tergesa-gesa dan mahu mereka bertindak mengikut undang-undang.

“Kita harus menganggap bahawa tentera sedang melakukan rampasan kuasa,” katanya.

Dalam Parlimen Myanmar, tentera diberikan seperempat kerusi dan juga mempunyai proksi iaitu Parti Solidariti dan Pembangunan Union (USDP), yang dijadual berada di ibu negara mulai Isnin.

Difahamkan, bahawa ahli politik dari negeri dan wilayah serta aktivis politik terkemuka juga ditahan.

Rangkaian telefon bimbit mengalami gangguan sementara, manakala media pemerintah juga tidak bersiaran.

“Oleh kerana kesukaran komunikasi semasa, kami ingin memaklumkan bahawa program MRTV dan Radio Myanmar tidak dapat disiarkan,” kata Myanmar Radio dan Televisyen di laman Facebooknya.

Minggu lalu, pemimpin tentera, Min Aung Hlaing mengancam akan memansuhkan Perlembagaan. Bagaimanapun, wakil tentera menafikan dan mendakwa media mengeluarkan kenyataan Aung Hlaing di luar konteks.

“Tatmadaw akan mempertahankan Perlembagaan 2008 dan hanya bertindak mengikut batas undang-undang yang ada,” katanya pada Sabtu. –  Agensi


Lebih 19 juta jemaah umrah ke Masjidil Haram sepanjang 20 Ramadan

MAKKAH, 21 Ramadan 1444H, Rabu – Kerajaan Arab Saudi melalui pengurusan Jabatan Tertinggi bagi Hal Ehwal Masjidil Haram dan Masjid Nabawi berusaha menyediakan perkhidmatan yang berkualiti kepada lebih 19 juta jemaah yang mengerjakan umrah sepanjang 20 hari Ramadan di Masjidil Haram.

Menurut Agensi Berita Arab Saudi (SPA), statistik yang dikeluarkan jabatan itu hari ini menunjukkan bilangan jemaah yang mengunjungi Masjidil Haram mencecah 19,608,573 orang sehingga semalam.

Timbalan Ketua Am bahagian pengukuran kualiti kepimpinan kreativiti dan kecemerlangan institusi di jabatan itu Samir bin Saad Al Suwehry berkata, pihaknya menumpukan sebahagian besar usaha untuk menyediakan perkhidmatan kepada jemaah.

Beliau berkata, perkhidmatan itu termasuk pengagihan 1,045,104 botol air Zamzam berjumlah 30,257,874 liter (L), proses pembersihan menggunakan 655,990L cecair pembasmi kuman untuk mensterilkan permaidani dan sejadah.

Proses pembersihan dan pensterilan di Masjidil Haram juga termasuk penyediaan  105,810L sabun pencuci tangan,  103,625L cecair pembasmi kuman yang diagihkan oleh robot, 100,535L cecair biocare, 653,360L cecair pembasmi kuman permukaan, selain telah menggunakan 2,600,000L pembasmi kuman permukaan, katanya.

Selain itu,  jabatan juga menyediakan perkhidmatan sosial dan melibatkan sumber manusia yang memberi manfaat kepada 901,951 jemaah.

Al Suwehry berkata, usaha ini adalah arahan daripada Ketua Pengarah jabatan itu, Sheikh Dr Abdul Rahman Al Sudais yang mahu memanfaatkan keupayaan manusia dan aplikasi kecerdasan buatan (AI) termaju dalam menyediakan perkhidmatan berkualiti kepada jemaah terutama sepanjang Ramadan. – Bernama


Parlimen: Usul undi percaya, pelantikan Speaker tumpuan hari ini

KUALA LUMPUR, 24 Jamadilawal 1444H, Isnin – Pembentangan usul undi percaya dan pelantikan Yang Dipertua Dewan Rakyat baharu antara tumpuan hari pertama persidangan Parlimen bagi Kerajaan Perpaduan diterajui Perdana Menteri Datuk Seri Anwar Ibrahim.

Pembentangan usul undi percaya bagi keabsahan pelantikan Anwar yang mengangkat sumpah jawatan pada 24 November sebagai Perdana Menteri ke-10, terkandung pada nombor lapan Aturan Urusan Mesyuarat.

Ia bertujuan membuktikan beliau mendapat sokongan Ahli Parlimen bagi memimpin kerajaan baharu selepas keputusan Pilihan Raya Umum ke-15 (PRU15) menyaksikan tiada parti atau gabungan politik mendapat majoriti mudah.

Mesyuarat Pertama Penggal Pertama Parlimen ke-15 berlangsung dua hari bermula hari ini, juga bakal menyaksikan Ahli-ahli Dewan Rakyat yang menang pada PRU15 mengangkat sumpah selain pemilihan Timbalan-Timbalan Yang Dipertua Dewan Rakyat.

Menurut Aturan Urusan Mesyuarat, pemilihan Yang Dipertua Dewan Rakyat dan Timbalan-Timbalan Yang Dipertua Dewan Rakyat terkandung pada urutan nombor dua dan lima.

Pada 2 Disember, media melaporkan Tan Sri Azhar Azizan Harun mengesahkan akan mengosongkan kedudukannya sebagai Yang Dipertua Dewan Rakyat sebelum Parlimen bersidang.

Menurut laporan media, Ahli Parlimen Sungai Petani Datuk Johari Abdul disebut-sebut menjadi pilihan Pakatan Harapan (PH) sebagai Yang Dipertua Dewan Rakyat menggantikan Azhar manakala Perikatan Nasional (PN) mencalonkan bekas Menteri Dalam Negeri Tan Sri Mohd Radzi Sheikh Ahmad bagi jawatan itu.

Selain itu, Ahli Parlimen Lanang daripada DAP Alice Lau dan Ahli Parlimen Cameron Highlands Ramli Md Nor daripada Barisan Nasional (BN) dilapor dicalonkan bagi jawatan Timbalan Yang Dipertua Dewan Rakyat selain bekas Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin dicalonkan PN untuk jawatan sama.

Turut tersenarai dalam Aturan Urusan Mesyuarat hari ini adalah pembentangan rang undang-undang dan urusan kerajaan yang lain.

Anwar pada sidang media selepas Mesyuarat Kabinet pertama 5 Dis lepas berkata persidangan Parlimen pertama itu juga akan membentang dan meluluskan peruntukan khas atau bajet mini bagi tujuan membayar emolumen penjawat awam bagi Januari.-  Bernama


Aset TH terdedah kepada risiko pelaburan

KUALA LUMPUR, 24 Zulkaedah 1441H, Khamis – Lembaga Tabung Haji (TH) melabur dalam pelbagai kelas aset yang terdiri daripada aset pendapatan tetap (sukuk), ekuiti, hartanah serta instrumen pasaran yang kesemuanya terdedah kepada risiko pelaburan.

Antara risiko berkenaan ialah perubahan ‘fundamental’ (asas) perniagaan sesebuah syarikat serta naik turun pasaran di dalam serta luar negara.

Penjelasan itu dibuat menerusi jawapan bertulis kepada soalan Ahli Parlimen Kapar Datuk Abdullah Sani Bin Abdul Hamid (PH) di Dewan Rakyat yang meminta Perdana Menteri Tan Sri Muhyiddin Yassin menyatakan pelaburan milik TH yang kini menjadi liabiliti.

“Sebagai contoh, wabak COVID-19 memberi kesan negatif kepada kedudukan ekonomi dan pasaran seluruh dunia, temasuk Malaysia, yang akan turut mempengaruhi pelaburan TH.”

Selain itu, pelaburan TH juga disandarkan kepada Strategi Aset Alokasi (SAA) yang berteraskan pelaburan patuh Syariah yang memberi pulangan stabil dan mampan.

Pecahan itu merangkumi aset pendapatan tetap sebanyak (55 peratus), ekuiti (25 peratus), hartanah (15 peratus) dan instrumen pasaran wang (5.0 peratus).

Dalam pada itu, kerajaan juga akan sentiasa memantau dan menilai prestasi pelaburan TH berikutan kedudukannya sebagai institusi kewangan Islam terbesar serta memainkan peranan yang signifikan, khususnya dalam memegang amanah pendeposit-pendeposit umat Islam.

“Justeru, segala pelaburan dan urus niaga yang dijalankan oleh TH akan sentiasa akan diteliti oleh kerajaan.” – Bernama


Wujud rangkaian baru sindiket seludup migran asing di Johor

JOHOR BAHRU, 24 Rabiulakhir 1442H, Khamis – Polis Johor percaya wujudnya rangkaian sindiket penyeludupan migran asing yang baru, berikutan masih terdapat pembolosan di pintu sempadan terutama di kawasan Pantai Timur.

Ketua Polis Johor, Datuk Ayob Khan Mydin Pithcay berkata, pihaknya sedang melakukan pemantauan dan tangkapan susulan akan dibuat, setelah mengenal pasti dalang sindiket.

Katanya, setakat April sehingga Julai tahun ini sahaja, lebih 70 suspek yang terdiri daripada tekong darat dan laut telah diberkas dan disiasat di bawah Antipenyeludupan Migran (ATIPSOM) 2007.

“Setakat ini kita dapati masih ada pembolosan dan polis serta tentera juga ada lakukan tangkapan.

“Setakat April sehingga Julai kita sudah tangkap dan siasat (70 tekong darat dan laut), kesemua suspek dalam penjara untuk dibicarakan tetapi mungkin mereka berjaya wujudkan rangkaian baru untuk membolosi pintu masuk dan lokasi pendaratan negeri.

“Kita akan kesan rangkaian mereka,” katanya kepada pemberita selepas melakukan pemantauan prosedur operasi standard (SOP), Perintah Kawalan Pergerakan Bersyarat (PKPB) di Pasar Borong Pandan, sini, hari ini.

Beliau berkata demikian ketika ditanya sekiranya terdapat cubaan sindiket pati membolosi sempadan negeri ini.

Bagaimanapun Ayob Khan berkata, setakat ini tidak pernah berlaku insiden tembak menembak melibatkan sindiket penyeludupan pati mahupun kontraban di negeri ini, yang mana setakat ini hanya terdapat cubaan sindiket melanggar bot marin, terutama di sekitar pantai timur iaitu di Sedili dan Rengit.

Walaubagaimanapun, beliau berkata, pihaknya akan melakukan penambahbaikan dan memastikan anggota Pasukan Gerakan Am (PGA) di negeri ini, dibekalkan jaket kalis peluru dalam masa terdekat.

“Polis marin dibekalkan jaket kalis peluru, cuma mungkin ada yang perlu digantikan dengan baru, jaket yang dibenarkan adalah ‘level’ tiga, manakala PGA pula akan dibekalkan dalam waktu terdekat,” katanya.

Sementara itu, mengenai pematuhan SOP, Ayob Khan berkata, masih terdapat individu di negeri ini yang melanggar SOP selain mengunjungi kelab-kelab malam, walaupun peningkatan kes COVID-19 di Johor telah mencecah tiga angka.

Katanya, setakat 1 Nov sehingga 9 Disember lepas sahaja, sebanyak 93 serbuan di pusat hiburan di negeri ini dilakukan, dengan melibatkan 408 tangkapan.

Ayob Khan pada masa sama berkata, daripada 10 daerah di negeri ini, Tangkak dikenal pasti sebagai daerah terendah pematuhan SOP.

Tambahnya, semenjak 18 Mac sehingga 7 Disember lepas, seramai 4,869 individu juga telah dikompaun kerana melanggar SOP. -Bernama


200 pegawai PBB di Syria positif COVID-19

DAMSYIK, 19 Muharram 1442H, Isnin – Lebih 200 kakitangan Pertubuhan Bangsa-Bangsa Bersatu (PBB) di Syria disahkan dijangkiti COVID-19, ketika organisasi antarabangsa meningkatkan usaha mengawal penyebaran penyakit di negara yang dilanda perang.

Terdapat di antara mereka dirawat di hospital dan tiga telah dievakuasi secara perubatan, kata pegawai tertinggi PBB di Syria dalam surat yang dibocorkan kepada Reuters dari seorang kakitangan tempatan yang dijangkiti.

Pekerja dan pegawai perubatan mengatakan jumlah kes sebenar jauh lebih tinggi, termasuk ratusan kakitangan yang diambil oleh rakan NGO yang bekerja untuk agensi PBB yang mengawasi operasi bantuan kemanusiaan terbesar di negara ini.

Penyelaras Kemanusiaan PBB untuk Syria, Imran Riza berkata, terdapat peningkatan sepuluh kali ganda jangkitan COVID-19 sejak dua bulan ini, merujuk kepada angka Kementerian Kesihatan –  3,171 kes dan 134 kematian sejak kes pertama dilaporkan pada 23 Mac.

“Situasi epidemiologi di seluruh negara telah banyak berubah,” kata Riza.

PBB berkata, penyebaran coronavirus tidak terkawal kerana infrastruktur kesihatan telah hancur akibat perang dan bekalan perubatan terbatas.

Pegawai perubatan dan pekerja bantuan yang berpusat di Damsyik ragu-ragu terhadap angka rasmi, mengatakan pihak berkuasa melindungi angka sebenar. Namun, pihak berkuasa menafikannya tetapi mengakui ujian adalah terhad.

Terdahulu, Human Rights Watch (HRW) melaporkan jumlah kematian petugas barisan hadapan yang memerangi wabak COVID-19 kian meningkat

Sebanyak 33 kematian membabitkan para doktor telah disahkan akibat simptom berkait rapat dengan COVID-19.

Kumpulan hak asasi itu berkata, kebanyakan doktor yang meninggal dunia disebabkan gejala berkait rapat dengan COVID-19, tambahan pula mereka tidak menjalani sebarang ujian saringan wabak berkenaan.- Agensi


Presiden iGuru dilantik anggotai jawatankuasa Kongres

BANGI, 15 Safar 1442H, Sabtu – Presiden Ikatan Guru-Guru Muslim Malaysia (iGuru), Ustaz Mohd Azizee Hasan dilantik menganggotai Jawatankuasa Kongres Guru Dalam Perkhidmatan Malaysia (Kongres).

Pelantikan itu dibuat melalui usul yang diluluskan secara sebulat suara dalam Persidangan Dwi Tahunan Kongres Kali Ke-19, di Kuala Terengganu hari ini.

Ustaz Mohd Azizee dalam satu kenyataan berkata, pelantikan keanggotaan dalam jawatankuasa itu adalah berikutan kelantangan iGuru membawa suara guru di media sosial dan media cetak.

“Terima kasih kepada Cikgu Jasni Md Kechik dilantik sebagai Pengerusi Kongres serta memberi peluang iGuru untuk berjuang di wadah Kongres.

“Alhamdulillah, iGuru telah menghantar dua wakil untuk menyertai persidangan kali ini yang disajikan dengan slot bersama Prof Datuk Dr Teo Kok Seong yang menghuraikan permartabatan bahasa Melayu,” katanya.

Persidangan Kongres kali ini turut dihadiri tujuh kesatuan mewakili suara guru, yang bernaung di bawah Kongres, termasuk Kesatuan Kebangsaan Guru-Guru Agama Malaysia Barat.

iGuru antara NGO yang lantang dalam isu pendidikan nasional, termasuk hal-hal kebajikan berkaitan guru dan murid.

Ditubuhkan sejak Januari 2013, iGuru komited memperjuangkan agenda memperkasa pendidikan berteraskan Islam serta mengangkat martabat profesion perguruan dan mendidik masyarakat mengamalkan Islam dalam kehidupan.


Tommy Thomas dakwa saman Najib terhadapnya bertujuan politik

KUALA LUMPUR, 21 Rabiulakhir 1443H, Jumaat – Bekas Peguam Negara Tan Sri Tommy Thomas mendakwa saman yang difailkan Datuk Seri Najib Tun Razak terhadapnya dan kerajaan atas dakwaan salah guna kuasa ketika mendakwa bekas perdana menteri itu dalam beberapa kes, adalah atas tujuan politik.

Menerusi afidavit sokongan bagi membatalkan saman bekas perdana menteri itu, Thomas berkata beliau percaya yang Najib memfailkan saman itu untuk digunakan dalam kempen menjelang Pilihan Raya Negeri Melaka baru-baru ini dan juga untuk Pilihan Raya Umum yang akan datang, yang perlu diadakan pada pertengahan 2023.

Thomas, 69, berkata perkara ini dibuktikan dengan fakta bahawa pertuduhan ini hanya dibangkitkan oleh Najib buat kali pertamanya, walaupun beliau telah didakwa dalam kes berkaitan 1Malaysia Development Berhad (1MDB) pada Septermber 2018 serta kes pengubahan wang haram pada 2019.

Beliau mendakwa, Najib tidak pernah membangkitkan sebarang dakwaan ‘pendakwaan jahat’ sebagai sebahagian daripada pembelaannya dalam kes SRC International Sdn Bhd dan kes 1MDB yang sedang berjalan.

Thomas adalah Peguam Negara dari 4 Jun 2018 sehingga 28 Feb 2020 berkata, empat kes jenayah Najib basih belum selesai di Mahkamah Tinggi dan oleh sebab itu Najib masih kekal sebagai orang yang dituduh.

Thomas mendakwa sebagai seorang Pendakwa Raya, beliau tidak bertanggungjawab menjaga orang yang didakwa seperti Najib, antara lain kerana sistem adversarial di bawah undang-undang Malayia.

Beliau berkata jika saman itu tidak dibatalkan, tetapi perbicaraan diadakan atas pertimbangan pembuktian sivil, ia akan menyebabkan kes Najib akan dibicarakan semula sementara kes jenayah (dengan bebanan yang lebih tinggi) sedang berjalan.

“Ini tidak mampan dalam undang-undang. Ia juga bertentangan dengan kepentingan awam,” katanya lagi.

Thomas berkata dalam saman itu, Najib juga mendakwa yang dirinya ( Thomas) telah membuat prasangka terhadap kesnya, sebelum membuat keputusan untuk mendakwanya serta campur tangan dalam penyiasatan.

“Apabila setiap kertas siasatan (IP) berkaitan Najib diserahkan kepada saya, saya berpuas hati bahwa terdapat kes yang kukuh terhadapnya. Saya melihat IP itu sebaik mungkin, membincangkannya dengan pegawai berkaitan di pejabat Pendakwa Raya (PP) dan kemudiannya secara jujur membuat keputusan untuk mendakwa Najib.

“Sehubungan itu, dakwaan dalam penyataan tuntutan yang menyatakan bahawa saya membuat keputusan untuk mendakwa beliau walaupun Suruhanjaya Pencegahan Rasuah Malaysia (SPRM) tidak menemui sebarang salah laku, adalah dinafikan.

Sama ada saya atau mana-mana kakitangan daripada pejabat PP masuk campur dalam siasatan SPRM terhadap Najib yang menyebabkan pendakwaan dilakukan. Siasatan dilakukan secara bebas oleh SPRM,” kata Thomas.

Beliau berkata, dakwaan plantif bertujuan untuk menggangu dan menakut-nakutkan beliau kerana telah menjalankan tugasnya sebagai Peguam Negara dan Pendakwa Raya dan telah menggunakan budi bicaranya di bawah Perkara 145 (3) Perlembagaan Persekutuan untuk mendakwa beliau (Najib).

Pada 22 Oktober Najib memfailkan saman terhadap Thomas berhubung dakwaan menyalahgunakan kuasa untuk mendakwanya dalam kes 1MDB, International Petroleum Investment Company (IPIC), salah guna kuasa dan pengubahan wang haram, dan menuntut ganti rugi lebih RM1.9 juta.

Ahli Parlimen Pekan itu mendakwa pertuduhan-pertuduhan yang dikenakan terhadapnya, sebahagian daripada perbuatan yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.

Beliau mendakwa, pada 2015, Thomas telah bertemu dengan Tun Dr Mahathir Mohamad untuk membincangkan kesalahan-kesalahan dan salah urus yang kononnya dilakukan kepada dana 1MDB dan turut menasihati Dr Mahathir supaya mengambil tindakan sivil dan jenayah terhadap Najib berhubung penglibatannya dalam 1MDB.

Mahkamah Tinggi menetapkan 19 Januari 2022 untuk pengurusan kes. – Bernama


Tiada toleransi tindakan rendahkan martabat bahasa kebangsaan!

BANGI, 1 Safar 1442H, Sabtu – Pemuda PAS mengecam tindakan Suruhanjaya Pencegahan Rasuah Malaysia (SPRM) melancarkan portal dalam bahasa Mandarin bagi memenuhi keperluan masyarakat Cina mendapatkan maklumat mengenai pencegahan rasuah dan perkara berkaitan suruhanjaya itu.

Menyifatkan ia sebagai tidak wajar, Ketua Pemudanya, Ir Khairil Nizam Khirudin berkata, tindakan mewujudkan portal itu dibimbangi akan menggalakkan pihak-pihak lain untuk mengikuti langkah sama terutama sekali agensi kerajaan.

“Apakah SPRM ingin mengatakan bahawa salah laku rasuah yang tinggi berpunca daripada kegagalan memahami portal SPRM dalam bahasa Melayu?

“Persoalan ini perlu dijawab oleh SPRM,” katanya dalam satu kenyataan, hari ini.

Lebih mendukacitakan, kata Khairil Nizam, SPRM seolah-olah mengenepikan peranan bahasa Melayu sebagai bahasa kebangsaan yang wajib difahami oleh seluruh lapisan masyarakat tidak kira Melayu, India, Cina, Kadazan serta lain-lain bangsa dan suku yang mengaku mereka adalah warganegara Malaysia.

“Perlu diingat penggunaan bahasa Melayu sebagai bahasa kebangsaan adalah dijamin oleh Perlembagaan seperti yang termaktub dalam Perkara 152(1)(a),” katanya.

Pada masa sama, beliau menggesa agar Pindaan Akta Dewan Bahasa dan Pustaka (DBP) 1959 dibentangkan di Parlimen pada sesi akan datang, agar peranan DBP tidak dilihat hanya memberi galakan penggunaan bahasa Melayu semata-mata.

Katanya lagi, DBP juga perlu diberi punca kuasa bagi mengambil tindakan terhadap mana-mana pihak ingkar terhadap penggunaan bahasa Melayu yang dijamin oleh Perlembagaan.

“Tidak ada toleransi terhadap tindakan merendahkan martabat bahasa kebangsaan!,” katanya.


Kes Adib: Perlu satu penutup pastikan keadilan terlaksana

BANGI, 3 Syaaban 1442H, Rabu – Kes kematian anggota bomba, Allahyarham Muhammad Adib Mohd Kassim yang sudah berlanjutan selama dua tahun tiga bulan perlu ada pengakhiran yang jelas.

Allahyarham Muhammad Adib yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya, parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya pada 27 November 2018.

Selepas 21 hari bertarung nyawa, Allahyarham menghembuskan nafas terakhir pada 17 Disember 2018 di Institut Jantung Negara (IJN).

Pada 27 September 2019, Mahkamah Koroner Shah Alam memutuskan kematian Allahyarham Muhammad Adib, adalah akibat perbuatan jenayah yang dilakukan lebih dua atau tiga individu tidak diketahui.

Bagaimanapun sehingga ke hari ini, pembunuh Allahyarham masih belum ditemui sekali gus menunjukkan kes kematian anggota bomba itu seolah-olah gagal menemui titik noktah.

Berikutan itu, pemerhati politik, Dr Kamarul Zaman Yusoff bersetuju kes berkenaan memerlukan satu penutup bagi memastikan keadilan terlaksana.

Menerusi hantaran di Facebook, beliau turut berkongsi sesi perbincangan bersama-sama dua rakan peguam iaitu Lukman Sheriff Alias dan Yusfarizal Yusoff di ibu kota, semalam.

Kongsinya, dua isu utama yang dibincangkan adalah penghakiman mahkamah dalam isu liwat yang menjadikan kesalahan tersebut terkeluar dari bidang kuasa Mahkamah Syariah dan dalam isu kebenaran penggunaan kalimah ‘Allah’ kepada penganut agama Kristian.

“Saya bersetuju dengan mereka bahawa kedua-dua isu ini mempunyai impak yang besar kepada sistem perundangan negara dan saya menyatakan komitmen untuk menyokong kempen mereka menggerakkan rakyat bagi menuntut perubahan dalam isu-isu ini.

“Turut dibincangkan adalah pertemuan antara Lukman Sheriff bersama-sama dua mantan IGP, iaitu Tun Haniff Omar dan Tan Sri Musa Hassan, dengan IGP, Tan Sri Hamid Bador, bagi membincangkan penyelesaian kes Adib,” katanya.


‘Rasuah sudah jadi budaya, nak kekang tak boleh lagi ada tolak ansur’

Oleh Ainul Illia Meor Suzurudin

BANGI, 8 Jamadilakhir 1443H, Selasa – Undang-undang di Malaysia sudah cukup lengkap untuk digunakan bagi memerangi rasuah, namun di manakah silapnya?

Presiden Malaysian Corruption Watch (MCW), Jais Abd Karim berkata, Malaysia mempunyai pelan antirasuah terbaik di dunia yang dirangka oleh Pusat Governans, Integriti dan Anti-Rasuah Nasional (GIACC) dan Institut Integriti Malaysia.

“Kita juga ada bangunan antirasuah terbesar di dunia. Cuma isu sekarang bagaimana pelaksanaan dan komitmen daripada pegawai yang kita lantik untuk melaksanakan tugas tersebut,” katanya dalam program bual bicara Dimensi yang disiarkan di TV Pertiwi, malam ini.

Dalam pada itu, Jais mengakui terdapat tiga kekangan utama dalam memastikan rasuah itu berjaya diperangi.

“Yang pertama kemahuan rakyat itu sendiri. Di mulut kita selalu bercakap mahu kekang rasuah. Tetapi ada juga yang bila tengah malam terpaksa tandatangan surat saman, dengan bayaran RM30, RM50. Kita sendiri yang tidak berani katakan tidak pada rasuah.

“Walhal, motto MCW adalah ‘anti corruption starts from you’. Kalau kita sendiri yang memulakan, tiada siapa yang boleh membantu kita memastikan rasuah diperangi,” katanya.

Mengulas lanjut, beliau berkata, kekangan kedua pula adalah sejauh mana kuatnya iltizam kerajaan – kerajaan mempunyai peranan dan fungsi tersendiri.

Ketiga, aspek pendidikan di mana sikap antirasuah ini merupakan satu proses yang perlu dibudayakan sejak kecil.

“Di Jepun, New Zealand tiada pun agensi pencegahan rasuah kerana pendidikan antirasuah atau nilai murni ini telah dipupuk sejak bangku sekolah lagi.

“Mereka membesar dengan nilai integriti yang tinggi. Sebab itu kes rasuah di sana sangat minimum,” katanya.

Selain usaha daripada pihak kerajaan, rakyat juga mempunyai peranan dan fungsi penting untuk memastikan rasuah diperangi.

“Kita di dalam ‘in-denial mode’ bahawa rasuah dah jadi budaya dalam masyarakat, jadi sudah sampai satu tahap maksimum yang kita tak boleh bertolak ansur.

“Kalau di Hong Kong, rakyatnya sendiri berani tangkap anggota penguat kuasa yang cuba rasuah. Kita di Malaysia, belum ada lagi ada yang sanggup menangkap perasuah yang memberi rasuah,” katanya.

Pautan Dimensi:


2 maut, 16 hilang tanah runtuh di Jawa Timur

JAKARTA, 3 Rejab 1442H, Isnin – Dua orang dilaporkan terbunuh, 14 cedera manakala 16 lagi masih hilang dalam kejadian tanah runtuh dan banjir yang dicetuskan hujan lebat pada Ahad di Jawa Timur, Indonesia, lapor Agensi Berita Xinhua.

Menurut unit tindakan kecemasan, Agensi Hal Ehwal Sosial Nganjuk, penyelamat menemukan dua mayat dan menyelamatkan dua orang di daerah itu.

“Peralatan bagi membantu misi mencari dan menyelamat dalam perjalanan untuk dihantar ke lokasi kejadian. Seramai 16 orang masih hilang,” kata koordinator unit itu, Aris Trio Effendi.

Effendi berkata sekurang-kurangnya 13 rumah rosak dan 160 orang telah dipindahkan. – Bernama


Vaksin Sinovac 50.7 peratus berkesan terhadap varian P1 Brazil

SAO PAULO, 30 Syaaban 1442H, Isnin – Brazil pada Ahad mencatatkan 1,803 kematian baharu akibat jangkitan wabak COVID-19.

Kajian mendapati vaksin dari China yang digunakan mempunyai tahap 50.7 peratus keberkesanan bagi mengekang varian baharu yang dikenali sebagai P1.

Dalam beberapa minggun terakhir ini, Brazil menjadi pusat global wabak Coronavirus, menyaksikan lebih daripada 37,000 kes baharu.

Dengan lebih daripada 353,000 kematian, negara terbesar di Amerika Latin itu mempunyai jumlah kematian Coronavirus kedua tertinggi di dunia selepas Amerika Syarikat (AS).

Sementara itu, Presiden Brazil, Jair Bolsonaro pada mulanya menolak untuk membeli vaksin Sinovac, sebelum melakukan pusingan U dan berjuang untuk mendapatkan bekalan vaksin itu.

Institut Bioperubatan Saantan Paulo, Butantan, yang menguji dan kini menghasilkan vaksin CoronaVac turut dikembangkan oleh syarikat China iaitu Sinovac Biotech Ltd.

Dalam sebuah kajian yang dilakukan, insitut itu mendapati bahawa suntikan vaksin itu mempunyai kadar keberkesanan sebanyak 50.7 peratus terhadap varian P1.

Butantan berkata, sekiranya dos kedua ditangguhkan lebih daripada dua minggu, kadar keberkesanannya meningkat menjadi 62.3 peratus.

Katanya, vaksin mempunyai keberkesanan antara 83.7 peratus dan 100 peratus bagi mencegah individu yang dijangkiti wabak COVID-19.

Kajian itu telah dihantar ke jurnal perubatan The Lancet untuk diterbitkan selain menguji 12,400 sukarelawan di seluruh Brazil.-Agensi


Apa istimewanya sekolah vernakular mahu peruntukan khas?

Oleh Ainul Illia Meor Suzurudin

BANGI, 23 Rabiulawal 1442H, Isnin – Tindakan kerajaan tidak mengumumkan jumlah peruntukan mengikut kategori kepada sekolah-sekolah di bawah Kementerian Pendidikan Malaysia (KPM) dalam Belanjawan 2021 dilihat adil dan tidak memihak.

Felo Utama Institut Kajian Etnik, Universiti Kebangsaan Malaysia (UKM), Prof Datuk Dr Teo Kok Seong berkata, kaedah berkenaan lebih baik bagi memastikan tiada sekolah yang terkurang mahupun terlebih mendapat dana per tahun.

“Sebelum ini diagihkan mengikut kategori, jadi mungkin dengan pengagihan sebegitu ada sekolah yang dapat lebih ada yang mendapat kurang dana.

“Apabila kerajaan memberi belanjawan secara umum begini, maka ia lebih menyeluruh.

“Sekolah-sekolah yang sememangnya memerlukan bantuan akan dapat bantuan selayaknya,” katanya ketika dihubungi Ismaweb.net, hari ini.

Sementara itu, mengulas ketidakpuasan hati segelintir pihak – yang mendakwa kononnya kerajaan meminggirkan sekolah vernakular, Prof Teo Kok Seong berkata, perkara berkenaan tidak perlu menjadi isu kerana mereka tetap mendapat peruntukan menerusi belanjawan yang sama.

“Semua sekolah dalam sistem pendidikan kita sama rata. Tak perlu dikategorikan. Yang berbeza sedikit cuma daripada segi silibus yang dibekalkan dalam sekolah vernakular dan sekolah agama.

“Dari segi pengkategorian khusus, tak perlu pun. Tak kira jenis sekolah apa yang memerlukan untuk diselenggera, wajar mereka mendapat bantuan.

“Tambahan pula, mereka (sekolah vernakular) bukan sekolah kebangsaan sepenuhnya, apa istimewanya mereka sampai nak diberi peruntukan khas. Jadi, kita nampak ada kerakusan, yang umum pun mereka akan dapat. Jadi mereka nak yang khas sekali. Nak untung dua kali,” katanya lagi.

Prof Kok Seong tidak menolak kemungkinan peruntukan khas kepada sekolah vernakular sebelum ini hakikatnya adalah lebih kepada faktor politik.

“Pemimpin masyarakat cina terutama parti-parti yang memerintah, bila dapat dana khas, kadang-kadang pemimpin politik yang sampaikan dana itu kepada masyarakat Cina.

“Mereka mahu penglibatan politik lebih nyata. Jadi, jika tiada dana khas, maka ahli-ahli politik akan kehilangan peluang, iaitu peluang mengagih-agihkan dana kepada masyarakat Cina,” katanya.

Terdahulu, ADUN DAP, V Ganabatirau mahu kerajaan mempertimbangkan semula peruntukan khas kepada sekolah vernakular.

“Sebelum ini sejak 2013, tiap-tiap tahun SJKT dan SJKC dapat peruntukan khas RM50 juta masing-masing.

“Kali ini, PN umum RM800 juta secara am untuk semua sekolah. Jadi, kemungkinan sekolah vernakular tidak akan ada keutamaan.

“Kerajaan PN perlu pertimbangkan semula peruntukan khas dalam RM800 juta ini,” dakwanya.


Kematian akibat ‘overdose’ dadah meningkat 30 peratus di AS

WASHINGTON, 5 Zulhijjah 1442H, Khamis – Kematian akibat pengambilan dadah secara berlebihan di Amerika Syarikat (AS) mencapai rekod baru iaitu 93,000 orang sepanjang tahun lalu, peningkatan sebanyak 30 peratus ketika pandemik COVID-19.

“Kematian akibat dos berlebihan daripada opiat sintetik (terutamanya fentanyl) dan psikostimulan seperti methamphetamine juga meningkat pada tahun 2020 berbanding tahun 2019.

“Kematian kokain juga meningkat pada tahun 2020, begitu juga dengan kematian akibat opiat semula jadi dan semi sintetik (seperti ubat penahan sakit),” kata Pusat Statistik Kesihatan Nasional CDC (NCHS) dalam satu kenyataan, semalam.

Ia berkata, keadaan ketika ini merupakan satu tempoh yang memberi tekanan dan penuh dengan ketidakpastian untuk orang ramai.

“Kami melihat peningkatan penggunaan dadah, kesukaran untuk mengakses rawatan menyelamatkan nyawa bagi penagih dan peningkatan tragik kematian akibat pengambilan dadah berlebihan,” kata Pengarah Institut Nasional Penyalahgunaan Dadah, Dr Nora Volkow dalam satu kenyataan lain.

Angka kematian akibat pengambilan opiat berlebihan dalam kalangan kanak-kanak dan remaja AS meningkat tiga kali ganda sejak dua dekad terakhir, satu kajian baru menunjukkan.

Beberapa negeri dan bandar AS telah mengajukan tindakan undang-undang terhadap syarikat-syarikat ini sejak beberapa tahun kebelakangan ini kerana CDC menyatakan bahawa dari tahun 1999 hingga 2019, hampir 500,000 orang mati akibat pengambilan sebarang opiat berlebihan, termasuk dadah terlarang.

“Gelombang pertama wabak ini bermula pada akhir 1990-an, dengan peningkatan dalam dos berlebihan yang melibatkan opiat yang dipreskripsi.

“Fasa seterusnya bermula pada tahun 2010, dengan peningkatan dramatik kematian berlebihan yang melibatkan heroin.

“Pada tahun 2013, fasa ketiga dimulakan dengan peningkatan angka maut yang melibatkan opioid sintetik, terutama fentanil yang dihasilkan secara haram,” katanya.

Opiat adalah sekumpulan dadah yang bertindak balas terhadap reseptor opiat (tapak penerima kesan tindakan hormon) di dalam tubuh badan terutamanya sistem saraf dan saluran pencernaan.

Sering kali semua opiat disalahgunakan, dan kebiasannya opiat yang disalah guna adalah heroin, ubat tahan sakit berasaskan opioid dan ubat batuk yang mengandungi codeine. – Agensi


Zahid harap pengundi Cina sokong calon PH

JOHOR BAHRU, 18 Safar 1445H, Isnin – Pengundi Cina diharap terus menyokong calon Pakatan Harapan (PH) bagi Parlimen Pulai Suhaizan Kaiat sebagaimana yang pernah diberikan kepada penyandang kerusi itu, Allahyarham Datuk Seri Salahuddin Ayub, pada 9 September ini.

Pengerusi Barisan Nasional (BN), Datuk Seri Dr Ahmad Zahid Hamidi berkata, ini kerana Suhaizan merupakan calon yang baik dan boleh memberi perkhidmatan terbaik untuk warga Pulai kerana beliau pernah menjadi Setiausaha Politik kepada Salahuddin.

“Saya tahu sokongan orang Cina kepada Allahyarham cukup besar, cukup kuat. Saya mahu kali ini Suhaizan juga dapat sokongan daripada pengundi-pengundi Cina di Pulai ini. Dulu dia lawan BN, BN lawan dia, dulu lawan tetap lawan, sekarang lawan sudah jadi kawan, buat apa kita lawan? Sekarang kita Kerajaan Perpaduan.

“Orang Melayu, Cina, India serta Sabah dan Sarawak beliau akan tolong. Saya bagi tahu dia tolong semua bangsa kerana kita buta warna. Kalau tidak cukup peruntukan, boleh minta bantuan saya,” kata Timbalan Perdana Menteri itu ketika berucap pada Majlis Perjumpaan Bersama Pertubuhan Penganut Kuan Yin Taman Perling di Tokong Guan Yin di sini malam tadi.

Turut hadir Timbalan Menteri Pelaburan, Perdagangan dan Industri Liew Chin Tong yang juga Ahli Parlimen Iskandar Puteri serta Ketua UMNO Bahagian Pulai Datuk Nur Jazlan Mohamed.


Isu Pulau Pinang milik Kedah tak wajar diheret ke kancah politik, bimbang hilang rasional

Oleh Siti Hafidah Abd Ghaffar

BANGI, 4 Zulhijjah 1444H, Jumaat – Isu dibangkitkan Menteri Besar Kedah, Datuk Seri Muhammad Sanusi Md Nor bahawa Pulau Pinang adalah milik negeri itu bukan perkara baharu sebaliknya sudah kedengaran sejak sekian lama.

Meskipun begitu, perbahasan yang wujud ketika ini berhubung isu tersebut dilihat sebagai satu perkembangan yang sihat.

Namun, ia tidak seharusnya diheret ke kancah politik bagi tujuan jangka masa pendek kerana dibimbangi akan hilang rasionaliti.

Profesor Sejarah Sosial dan Intelektual, Institut Antarabangsa Pemikiran dan Tamadun Islam, Universiti Islam Antarabangsa (ISTAC-IIUM), Prof Datuk Dr Ahmad Murad Merican berkata, dalam membincangkan kemelut ini kerajaan perlu membenarkan teguran demi kepentingan semua pihak.

Apa yang penting, katanya, isu sejarah Kedah dan Pulau Pinang tidak dilihat sebagai isu partisan serta tidak diceritakan daripada perspektif mana-mana parti politik, sebaliknya segala perdebatan yang sihat hendaklah berpaksikan kepada kepentingan negara.

“Ada beberapa cadangan terkini dalam menyemak dan menghalusi isu ini iaitu penubuhan jawatankuasa serta penubuhan suruhanjaya sejarah kebangsaan.

“Keadaan ini juga menuntut ahli sejarah, pakar undang-undang, pakar hubungan antarabangsa dan lain-lain duduk semeja dalam menjelaskan apa yang berlaku, bagaimana, mengapa, pada zaman yang dipertikaikan itu dan saya kira antara 1786 hingga 1909.

“Ia memerlukan pendekatan pelbagai ilmu dan bidang, termasuk sosiologi, sains politik, sejarah, undang-undang dan jurisprudence,” katanya ketika dihubungi Ismaweb.net.

Prof Ahmad Murad menegaskan langkah mengatasi pertelingkahan ini penting bagi negara dan generasi akan datang.

Katanya, dalam dua dasawarsa ini dapat diperhatikan keadaan celik sejarah dalam negara kian meningkat seperti yang terlihat dalam penerbitan buku dan media sosial.

“Namun, apa yang kita lihat dan dengar daripada rakan-rakan sejarawan ialah wacana mereka sebenarnya memartabatkan penjajah dan penjajahan serta kolonialisme.

“Sejarawan kita sedang memartabatkan kolonialisme,” katanya.

Atas dasar itu, beliau mengesyorkan tafsiran semula sejarah demi kepentingan nasional bukan jenayah.

Polemik Kedah dan Pulau Pinang bangkit semula selepas Muhammad Sanusi mendakwa tiada sempadan antara kedua-dua negeri berkenaan kerana Pulau Pinang adalah milik Kedah dan tidak pernah terlepas negeri itu selama ini.

Terdahulu, Sultan Kedah, Sultan Sallehuddin Sultan Badlishah bertitah, pembentukan Malaysia tidak sepatutnya menjadi titik bagi membenarkan sejarah Kedah yang wujud sejak sekian lama dipadamkan.

Baginda bertitah, perbincangan mengenai sejarah Kedah di pelbagai platform mulai subur sejak akhir ini di segenap lapisan masyarakat, terutamanya membabitkan kedudukan negeri itu dan Pulau Pinang.

Justeru, baginda menegaskan, adalah tidak wajar sekiranya suara rakyat negeri itu didiamkan terutamanya membabitkan sejarah dan kedaulatan Kedah.


565 jemaah haji kita tiba di Makkah esok

MAKKAH, 5 Zulkaedah 1444H, Khamis – Seramai 565 jemaah haji daripada kumpulan awal penerbangan musim 1444 Hijrah yang tiba di Madinah pada Ahad lepas akan memasuki Makkah, esok (26 Mei).

Pengarah Operasi Maktab Mohd Sawal Abong berkata pihaknya telah bersedia sepenuhnya menyambut ketibaan jemaah haji berkenaan yang akan ditempatkan di bangunan Abraj Al-Janadriyyah, ibu pejabat Tabung Haji (TH) di sini.

“Kita akan uruskan bagasi mereka yang akan masuk ke tempat penginapan hari ini, sebab bagasi akan dihantar sehari awal sebelum jemaah tiba,” katanya kepada pemberita di sini hari ini.

Menurutnya sebaik tiba, jemaah haji akan dibawa ke bilik penginapan masing-masing dan berehat sebentar sebelum ke Masjidil Haram untuk melakukan umrah dengan dibantu dua Pembimbing Ibadat Haji Tanah Suci (Pihtas).

Mohd Sawal berkata, secara keseluruhan, terdapat sembilan maktab penginapan TH yang berada tidak lebih 1,000 meter dari Masjidil Haram dengan 12 anggota ditugaskan di setiap maktab.

“Pejabat operasi maktab akan menguruskan segala aktiviti-aktiviti jemaah haji sepanjang berada di Tanah Suci termasuk menjaga kebajikan serta keselamatan, memberikan panduan ibadat haji serta aktiviti ziarah,” katanya.

Beliau berkata, pihaknya menjangkakan akan mengurus kemasukan lebih 1,200 jemaah haji sehari pada waktu-waktu puncak.

Menurutnya, setiap penginapan mempunyai kemudahan seperti klinik, perkhidmatan pos bagasi selain bimbingan ibadat.

Sementara itu, Mohd Sawal berkata, pejabat operasi maktab juga akan memegang pasport jemaah haji untuk memudahkan urusan penerbangan pulang jemaah ke Malaysia. – Bernama


Penipuan dalam talian berleluasa, ada kes umpan pencarum KWSP

KUALA LUMPUR, 1 Jamadilawal 1442H, Rabu – Kalangan pencarum Kumpulan Wang Simpanan Pekerja (KWSP) digesa agar berwaspada terhadap aktiviti penipuan atau ‘scam’ dan sentiasa bertindak melindungi maklumat peribadi mereka.

Menteri Kewangan, Tengku Datuk Seri Zafrul Tengku Abdul Aziz berkata, ini berikutan terdapat iklan-iklan di media sosial serta dalam talian yang bertujuan mengumpan pencarum untuk mengeluarkan wang simpanan mereka bagi dilaburkan dalam skim-skim berbaur penipuan, susulan pengumuman permohonan program pengeluaran Akaun 1 i-Sinar.

“Selain itu, isu penipuan dalam talian juga dilihat semakin berleluasa berikutan peningkatan traksaksi dalam talian seperti pembayaran dan pembelian barangan di platform e-dagang ketika tempoh COVID-19.

“Ada juga berita mengenai ‘scammers’ (penipu) yang telah mendapatkan maklumat peribadi orang awam melalui pakej bungkusan yang dibuang, bagi mengugut serta menipu individu tersebut untuk mendapatkan wang,” katanya.

Beliau berkata demikian dalam laporan Unit Pelaksanaan & Koordinasi Stimulus Ekonomi Antara Agensi Nasional (LAKSANA) ke-33 bagi pelaksanaan Pakej Rangsangan Ekonomi Prihatin Rakyat (PRIHATIN), Pelan Jana Semula Ekonomi Negara (PENJANA) dan Pakej Rangsangan Ekonomi Kita Prihatin (KITA PRIHATIN) yang dikeluarkan hari ini.

Selain itu, Tengku Zafrul juga mengingatkan semua pencarum KWSP supaya menggunakan saluran rasmi bagi sebarang urusan membabitkan dana persaraan itu sama ada di cawangan dan kiosk terdekat, laman web rasmi i-Sinar iaitu isinar.kwsp.gov.my serta portal atau aplikasi i-Akaun.

“Jangan sekali-kali mendedahkan maklumat seperti nama login, kata laluan, butiran akaun bank dan pelbagai maklumat sensitif kepada platform tidak sah atau kepada orang yang tiada pengenalan sah rasmi.

“Jika anda berasakan telah ditipu atau data peribadi dikompromi, segera laporkan kepada pihak polis dan bank anda atau agensi-agensi berkaitan seperti Bank Negara Malaysia atau Suruhanjaya Sekuriti untuk tindakan lanjut,” katanya. – Bernama


Israel tahan 20 warga Palestin termasuk anggota Hamas

RAMALLAH, 11 Rejab 1442H, Selasa – Rejim pengganas Israel menahan 20 warga Palestin dalam serbuan di Tebing Barat yang diduduki, semalam.

Jurucakap Persatuan Tahanan Palestin (PPS), Amani Sarhana berkata, antara mereka yang ditahan adalah tokoh berpengaruh.

Tanpa mengulas lanjut, beliau berkata, mereka yang lain ditahan telah dipanggil pihak perisikan Israel untuk disoal siasat.

Sementara itu, penduduk tempatan berkata, anggota Pergerakan Perjuangan Islam Palestin (Hamas) terkemuka, Mustafa al-Shannar yang juga seorang pensyarah di Universiti An-Najah, ditahan ketika serbuan di kediamannya di bandar Nablus, Tebing Barat

Al-Shannar sebelum ini pernah ditahan oleh tentera Israel.

Sebelum ini, Hamas yang memerintah Semenanjung Gaza memperingatkan pelan Israel untuk mengadakan kempen penangkapan besar-besaran terhadap kumpulan penentang menjelang pilihan raya Palestin tahun ini.

Bulan lalu, anggota kanan Hamas, Hatem Naji Amr dan Omar Barghouthi memberitahu Anadolu Agency bahawa mereka diancam penjara oleh perisikan Israel sekiranya mencalonkan diri dalam pilihan raya akan datang.

Rakyat Palestin dijadualkan untuk mengundi dalam pilihan raya legislatif pada 22 Mei, pemilihan presiden pada 31 Julai dan Majlis Kebangsaan pada 31 Ogos.

Pilihan raya perundangan terakhir diadakan pada 2006 yang mana Hamas memperoleh majoriti. – Agensi


Agamawan perlu guna media sosial sebar ajaran Islam: Mohd Na’im

KUALA KANGSAR, 17 Rabiulawal 1445H, Selasa – Golongan agamawan atau pendakwah perlu menjadikan media sosial sebagai medium menyebarkan ajaran Islam terutamanya kepada golongan muda di negara ini.

Menteri Di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, golongan muda terutamanya generasi Z lebih mudah menerima sesuatu ilmu pengetahuan atau ajaran yang disampaikan menerusi media sosial berbanding menggunakan kaedah konvensional.

“Kalau golongan agamawan tidak mengambil pendekatan mempelajari perkembangan media sosial yang kini begitu cepat bergerak, kita akan ketinggalan.

“Anak-anak muda mereka ini terbiasa dengan teknik menerima apa sahaja dan mudah terpengaruh yang disampaikan melalui media sosial sebagai contoh TikTok,” katanya pada sidang media selepas merasmikan Seminar Antarabangsa Pemikiran Mufti Harussani di Dewan Serbaguna Universiti Sultan Azlan Shah (USAS) di sini hari ini.

Katanya, media sosial boleh digunakan oleh agamawan untuk memberi penjelasan mengenai sesuatu isu berkaitan hal agama Islam yang berbangkit kepada masyarakat.

Sementara itu, Mohd Nai’m berkata, pihaknya menyambut baik penganjuran seminar tersebut sebagai medium memperkasa institusi kefatwaan di negara ini.

Beliau berkata, sumbangan dan pemikiran Harussani yang mencakupi antaranya bidang kehakiman, pendidikan, perbankan Islam dan akidah, sangat signifikan dalam membimbing umat serta menjawab kemusykilan agama.

“Semua kertas kerja yang dibentangkan dalam seminar ini akan dibukukan sebagai prosiding supaya menjadi satu karya yang boleh dijadikan rujukan dan dibaca generasi semasa dan akan datang,” katanya.

Seminar anjuran USAS yang berlangsung selama dua hari hingga Rabu itu, membentangkan 24 kertas kerja hasil penyelidikan terhadap pemikiran Harussani, selain turut mempamerkan pelbagai dokumen, buku, ‘momento’ dan barangan peribadi beliau.

Harussani merupakan Mufti Perak paling lama berkhidmat iaitu selama 36 tahun sejak 1985 sebelum beliau meninggal dunia pada 30 Mei 2021.

Turut hadir pada seminar itu Mufti Perak, Datuk Wan Zahidi Wan Teh serta Naib Canselor USAS, Prof Datuk Dr Wan Sabri Wan Yusuf. – Bernama


Rejim haram tembak lebih 10 kali remaja Palestin kerana tolong wanita

BAITULMAQDIS,11 Ramadan 1444H, Ahad – Gara-gara menghalang rejim Zionis mengganggu seorang wanita yang mahu memasuki Masjid al-Aqsa, seorang remaja Palestin ditembak mati di perkarangan masjid, semalam.

Situasi itu sekali gus menimbulkan kebimbangan penduduk Palestin berhubung keganasan berterusan pada bulan Ramadan.

Remaja terkorban dikenal pasti sebagai Mohammad Khaled al-Qasaibi dari Houra di kampung Arab Badwi ditembak berhampiran laluan ke Masjid al-Aqsa.

Penduduk yang menyaksikan kejadian berkata, tentera melepaskan lebih 10 kali tembakan ke arah lelaki berusia 26 tahun itu selepas cuba menghalang rejim yang menggangu seorang wanita.

Bagaimanapun pasukan tentera terus memukul Khaled sebelum melepaskan puluhan tembakan.

Keadaan menyebabkan penjual dan penduduk Palestin yang berada dalam jarak dekat ketakutan dan cuba menyelamatkan diri.

Malah laluan ke masjid dipenuhi darah sebelum Zionis meningkatkan kawalan ketika puluhan ribu umat Islam berkumpul menunaikan solat tarawih. – Agensi


Erdogan mahu tanding pilihan raya presiden Turki

ANKARA, 10 Zulkaedah 1443H, Jumaat – Presiden Turki, Recep Tayyip Erdogan mengesahkan berhasrat untuk bertanding dalam Pilihan Raya Presiden tahun depan.

Erdogan, 68, membuat pengumuman itu ketika berucap di bandar pantai Aegean, Izmir.

Beliau mencabar Ketua Parti Pembangkang utama, Kemal Kilicdaroglu, untuk mengumumkan calon yang akan berdepan dengan beliau bagi pihak pakatan parti pembangkang.

“(Recep) Tayyip Erdogan adalah calon Perikatan Rakyat,” katanya merujuk kepada antara Parti Keadilan dan Pembangunan (AKP) serta parti nasionalis.

“Jika anda mempunyai keberanian, isytiharkan pencalonan anda atau calon pakatan,” katanya.

Turki dijadualkan mengadakan Pilihan Raya Presiden dan Parlimen selewat-lewatnya pada Jun 2023.

Erdogan telah memimpin negara selama hampir 20 tahun, pertama sebagai perdana menteri dan kemudian sebagai presiden.

Bagaimanapun sokongan untuk beliau dan Perikatan Rakyat terus menurun di tengah-tengah inflasi yang tinggi dan krisis kos sara hidup.

Kilicdaroglu mengetuai pembangkang meraih kemenangan dalam pilihan raya perbandaran pada 2019, apabila calon datuk bandarnya menggulingkan parti pemerintah itu daripada jawatan di Istanbul – bandar terbesar di Turki – dan di ibu negara, Ankara.

Perikatan parti pembangkang masih belum mengumumkan calon presiden walaupun Kilicdaroglu dan datuk bandar Ankara serta Istanbul dilihat sebagai pesaing utama. – Agensi


MOF tubuh jawatankuasa pantau Belanjawan 2024

PUTRAJAYA, 29 Rabiulawal 1445H, Ahad – Jawatankuasa Pemantauan Bajet akan ditubuhkan dalam masa terdekat bagi menyemak dan memastikan peruntukan Belanjawan 2024 disalurkan sebaik mungkin kepada rakyat, kata Timbalan Menteri Kewangan, Datuk Seri Ahmad Maslan.

Beliau berkata, jawatankuasa berkenaan diketuai Perdana Menteri yang juga Menteri Kewangan, Datuk Seri Anwar Ibrahim dan dianggotai Timbalan Menteri Kewangan Steven Sim, Ketua Setiausaha Perbendaharaan, Datuk Johan Mahmood Merican serta beliau sendiri.

Bercakap kepada pemberita selepas Larian Kewangan 2023 anjuran Kelab Perbendaharaan Putrajaya di sini hari ini, Ahmad berkata, penubuhan jawatankuasa itu juga seiring dengan Rang Undang-Undang (RUU) Kewangan Awam dan Tanggungjawab Fiskal 2023 (FRA) yang diluluskan di Dewan Rakyat pada Rabu lepas.

“Antara tugas jawatankuasa ini ialah melaporkan pencapaian Belanjawan 2024 bagi tempoh Januari hingga Jun sebelum kita melaporkannya di Dewan Rakyat pada awal September tahun depan.

“Kebertanggungjawapan semua agensi dan kementerian untuk memastikan bajet dilaksanakan dengan cekap adalah penting dan saya harap semua kementerian ada timeline projek yang ingin mereka laksanakan sebaiknya,” katanya.

Anwar ketika membentangkan Belanjawan 2024 di Dewan Rakyat pada Jumaat lepas berkata belanjawan MADANI kedua itu melibatkan peruntukan berjumlah RM393.8 bilion, iaitu belanjawan tertinggi yang pernah dibentangkan.

Terdahulu, Ahmad dan Sim menyertai acara larian berkenaan yang diadakan sempena Hari Sukan Negara 2023 bersama lebih 2,300 peserta.- Bernama


Isu guru COS, KPM sedang ambil tindakan sewajarnya

KUALA LUMPUR, 3 Syawal 1443H, Rabu – Menteri Kanan Pendidikan Datuk Dr Radzi Jidin telah mengarahkan supaya isu guru kontrak perkhidmatan (COS) ambilan Jun 2020 yang akan tamat kontrak mereka pada Jun depan, diberi perhatian dan diselesaikan segera.

Radzi menerusi hantaran di laman Facebook dan Twitter hari ini berkata perkara berkaitan kegusaran guru yang akan tamat kontrak COS itu dibangkitkan menerusi ruangan komen di laman media sosial beliau baru-baru ini, dan ia sememangnya berada dalam perhatiannya.

“Saya telah arahkan supaya perkara ini diberi perhatian dan diselesaikan segera. KPM (Kementerian Pendidikan) dan SPP (Suruhanjaya Perkhidmatan Pendidikan) sedang mengambil tindakan sewajarnya mengikut peraturan dan tatacara yang berkuat kuasa,” katanya.

Beliau berkata pengumuman mengenai perkara itu akan dibuat selepas proses berkenaan selesai.

Katanya KPM prihatin mengenai perkara yang dibangkitkan masyarakat tentang pendidikan dan komited untuk melakukan yang terbaik demi kesejahteraan pendidikan generasi pewaris negara. – Bernama


i-Guru syor sesi awal persekolahan seperti dahulu bulan Januari

BANGI, 7 Jamadilawal 1444H, Jumaat –Takwim sesi persekolahan untuk sesi 2024 perlu dikembalikan semula kepada jadual asal iaitu pada Januari .

Presiden Ikatan Guru-Guru Muslim Malaysia (iGuru), Ustaz Mohd. Azizee Hasan berkata, Kementerian Pendidikan (KPM) diminta mengembalikan sesi persekolahan kepada Januari bagi memudahkan pengurusan supaya lebih terancang dan sempurna.

“Sebaiknya sesi persekolahan seperti asal kerana tempoh pandemik pun sudah habis dan kita sekarang sudah berada di dalam sesi endemik,” katanya dalam kenyataan, hari ini.

Tahun ini, takwim persekolahan bagi sesi 2022/2023 dianjakkan kepada Mac berikutan mahu memberi ruang yang cukup kepada semua pelajar melalui proses pengajaran dan pembelajaran secara bersemuka selepas tertangguh ekoran penularan COVID-19.

Bagaimanapun beliau menjelaskan pelaksanaan berkenaan perlu dilakukan secara berperingkat dan tidak tergesa-gesa bagi memberi ruang kepada ibu-bapa membuat persiapan untuk persediaan pembukaan sekolah.

“Hendak melaksanakan perkara ini tidak perlu tergesa-gesa dan semua pihak daripada kementerian juga harus terlibat.

“Selain itu, semua pihak perlu mendapat maklum balas dari sesi libat urus pelbagai pihak seperti persatuan-persatuan guru dan kongres guru,” katanya lagi.